qundao/data-zh-poetry huggingface dataset:
次韵孔常父
作者：劉攽
朝代：宋

老翁衰遲爲日久，自知不是文章手。
紫微熒煌十二星，青閣彤庭掖垣右。
誰令孤翼此飛棲，正似枯槎犯牛斗。
諸公可親復可望，黄鍾渾宏秋水光。
但論四海矧故鄉，清詩翻翻鴻鵠翔，願言與子同升堂。
次韵孫少述二首·其一
作者：劉攽
朝代：宋

蓺苗欲其實，種椒欲其繁。
我本正禮家，世人稱二難。
學射庾公斯，取友念必端。
相與今白首，交通可以完。
羨君脫塵垢，顧己羞素餐。
聊爲鵬鷃飛，各自天宇寬。
一月三寄詩，一詩千百觀。
恍若從君遊，君知我心歡。
次韵孫少述二首·其二
作者：劉攽
朝代：宋

爲貧始願仕，逢辰叨典州。
樸直守故學，遲暮悲舊遊。
此邦詩書林，處士原憲儔。
怪我何所爲，千騎居上頭。
君恩重泰山，未有毫髮酬。
遠慚遂初賦，清節第一流。
桑榆不相遺，歡笑脫羈愁。
次韵宋職方新脩廳事
作者：劉攽
朝代：宋

事從梁棟拯隳頹，民有餘工庫有財。
不待公輸洎玉繭，肯論新甫與徂徠。
經營結構無遺巧，壯麗宏深要必該。
廣砌水平鋪淡碧，應門風過絕纖埃。
雲山噴墨文屏合，金獸銜環洞戶開。
勢似名翬飛夭矯，喜知巢燕到裴徊。
陳平社宰非無意，薛惠郵亭信不才。
會道曹風如魯衛，輔州元作帝京陪。
次韵宋職方雪
作者：劉攽
朝代：宋

梵天銀界談非想，仙府瑶臺恨隔塵。
何事同雲移絕境，不知高宴即良因。
林芳散漫裝珠蕊，粉面光輝照玉人。
別舉一樽邀老伴，迎春送臘祇三旬。
次韵晁單州詩六首·其一
作者：劉攽
朝代：宋

五字酬君詩百篇，知音免負伯牙絃。
淹留子賤彈琴地，悵望蘭成射策年。
術到仙真皆羽化，師無前敵在中權。
古今風雅人多少，名下聲華不浪傳。
次韵晁單州詩六首·其三
作者：劉攽
朝代：宋

性僻材疏酷嗜詩，頭童齒缺雪垂頤。
五十已過無聞爾，三百雖多奚以爲。
每向後生知所畏，獨於名士喜同時。
李陵蘇武俱塵土，豪傑由來自得師。
次韵晁單州詩六首·其二
作者：劉攽
朝代：宋

材傑知心似合符，不違顔氏亦如愚。
文章偏我不得力，懷抱與君非有殊。
龜手但知能澼絖，緯蕭何意得驪珠。
自携如意樽前舞，曲盡歌長缺酒壺。
次韵晁單州詩六首·其五
作者：劉攽
朝代：宋

側徑蜂飛忙蔽日，綠陰鶑語靜移時。
自疑寂寞揚雄宅，最愛清和謝監詩。
詞客篇章寫桐葉，飲流籌筯折花枝。
相望十舍不相就，兩地風光鎮所思。
次韵晁單州詩六首·其六
作者：劉攽
朝代：宋

貴公門地多陰德，慶事今君大樂生。
愛子桂枝新上第，弄孫蘭茁始書名。
撥弓試復穿楊葉，負鼎何妨待鵠羹。
不似淮陽多病守，十年卧閤見交情。
次韵晁單州詩六首·其四
作者：劉攽
朝代：宋

多愛不忍緣愛奇，記人毫髮忘瑕疵。
垂老此心免愧己，起予它日亟言詩。
衣冠爲子最青眼，兄弟數君仍白眉。
瓠葉豈以菲廢禮，鮮首燔炮爲宛脾。
次韵王介甫金陵懷古四首·其一
作者：劉攽
朝代：宋

虎踞群山带繞江，爲誰爲國爲誰降。
高臺麋鹿看無數，廢沼鳬鷖去自雙。
萬里朝雲隨逝水，百年西月過虛窗。
白門酒美東風快，笑數英雄盡一缸。
次韵王介甫金陵懷古四首·其三
作者：劉攽
朝代：宋

楚貢來遲詭問江，漢收群策士心降。
一言已重黄金百，再見仍蒙白璧雙。
漂客脫身甘馬革，老儒投筆謝書窗。
豈知三閣酣詩酒，浩唱庭花倒玉缸。
次韵王介甫金陵懷古四首·其二
作者：劉攽
朝代：宋

樓船西下勢橫江，元帥旌旗就約降。
旋報前師覆張悌，亟傳單騎馘王雙。
燕焚正自當煙突，蟻潰何堪值水窗。
回首三軍歡奏凱，萬牛行炙酒千缸。
次韵王介甫金陵懷古四首·其四
作者：劉攽
朝代：宋

頹垣落水半平江，喬木風呼不易降。
耕出珠璣時得一，道逢麟鳳不成雙。
潮聲半夜來寒渚，月色深秋照舊窗。
唯有魚鹽城下市，檣烏想望集瓶缸。
次韵王四館宿·其一
作者：劉攽
朝代：宋

雪殘梧竹夜猶寒，春入林花露已團。
絕境自宜仁者靜，寤歌非爲碩人寬。
不眠紅燭停俄頃，刻意新書計若干。
等是前賢遊集地，似君尤更覺才難。
次韵王四館宿·其三
作者：劉攽
朝代：宋

天星出屈勢闌干，五夜傳呼禁漏殘。
虎豹深沉九關遠，鷦鷯栖息一枝安。
病親黄卷憐燈闇，老厭青綾怯歲寒。
長有江湖未歸夢，更將衰白鏡中看。
次韵王四館宿·其二
作者：劉攽
朝代：宋

蓬萊宮闕冠雲霓，月出丹淵日墮西。
和暖時花元有信，黄昏歸翼自無迷。
讀書難字存雌蜺，落筆雄辭在碧鷄。
五十衰年融過二，强顔何計可思齊。
次韵王四館宿·其四
作者：劉攽
朝代：宋

月白天虛星斗橫，夜深高閣勢崢嶸。
怪來耳冷人聲絕，會是齋居近太清。
次韵王平甫直舍未開梅花
作者：劉攽
朝代：宋

複閣深沈人到稀，官梅孤秀及花期。
地寒竹柏應爲伴，春近冰霜信有時。
不恨未開煩久待，正憐將落頼偏遲。
催人頭白何由奈，可在江南寄一枝。
次韵穆父送仲至使北
作者：劉攽
朝代：宋

結束大使車，張旜理輕策。
八荒已信浮，萬里無直責。
由來昆弟歡，庸非一日積。
冠带引弓民，長城限疆埸。
邊人安晝眠，老不逢鬥格。
將帥剽甲兵，褒衣垂韍縌。
金繒出王府，百萬載書籍。
候館如魚鱗，相望交國客。
外門名家駒，長大儼且碩。
誦詩三百篇，豈減崔亭伯。
斯焉思無邪，群書矧探賾。
指掌幽冀州，左右皆阡陌。
皇華一何遠，區脫爲我役。
前驅弩在覢，郊候抹紅額。
天聲暢無外，不必關塞斥。
但看書同文，依然具點畫。
夷羞珍湩酪，胡舞喧匏革。
獵圍得狐兔，割鮮亦奚擇。
儒生自古貴，忠信行蠻貊。
雖令博望侯，何敢輕逢掖。
次韵范內翰西圻老人詩
作者：劉攽
朝代：宋

大行宮車千乘强，翠華晚駕煙蒼蒼。
龍髯墮地長秋草，白雲悠悠飛帝鄉。
先驅軼出塞門外，天宇寥廓初無傍。
凄風疾雨走道路，萬靈奔走誰非常。
漢家德澤遍四海，戎夷執紼虛邊疆。
翾飛啄息願效死，以彼壤穴皆容光。
詞臣宗功筆力壯，感激顧遇思揄揚。
周宣中興在雲漢，武皇最著惟宣防。
道旁老翁話舊事，面目黧黑情摧傷。
賜縑如雪身獨得，無衣自幸方同裳。
桑田變海不可測，慟哭白日悲風長。
君不見封禪之君皆不死，豈以衣冠之葬疑軒皇。
次韵蘇子瞻
作者：劉攽
朝代：宋

顧侯磊落人，稱是腰腹偉。
不甘封侯相，蔡父誇小史。
功名保唾掌，懷寶豈能已。
鞅掌人所難，見之心獨喜。
鄴中貴史公，秦諺推樗里。
一蕢障九州，亦自其名美。
金城上方略，萬里可寸紙。
頂踵禹墨間，掛冠復遺履。
蘇公相知心，乃在湯湯水。
抑揚磕然笑，吾心嘲里耳。
次韵蘇子瞻觀范景仁新樂
作者：劉攽
朝代：宋

大儒高論本升堂，物外光陰更不忙。
樂預請觀同季子，書雖未見屬黄香。
正聲仍許三人和，古尺應無一黍長。
鶴舞鳳儀時莫識，勾陳武帳省中央。
次韵蘇子瞻韓幹馬贈李伯時
作者：劉攽
朝代：宋

韓幹畫馬名獨垂，冰紈數幅橫素絲。
諸公賦詩邀我和，我如鈍椎逢利錐。
區中纔容三萬里，正可騕褭一日馳。
朝燕暮吳亦其亞，幸得夷路無縶羈。
此間三馬皆國馬，瑰資逸態成崛奇。
有如秋空見霜鶻，下睨衆禽俱伏雌。
良工苦心爲遠到，天機要眇潛得之。
區區駑駘浪自負，豈可醜骨包妍皮。
李侯洒筆定超詣，尚有天驥君未知。
宛王母寡今授首，汗血不敢藏貳師。
次韵裴庫部二月二日遊傅園
作者：劉攽
朝代：宋

二月二日春意動，東風生物來無垠。
苦憐清濟不如古，却愛小園方及辰。
谷鳥出聲已脫俗，林花一枝疑占新。
銀壺擔酒馬馱妓，莫辜乘興寧傷頻。
次韵裴庫部雪二首·其一
作者：劉攽
朝代：宋

小雨駐雲風借威，回眸千里玉山輝。
塗人竟比麻衣色，野老時驚白雁飛。
梁苑正應延上客，齊宮遥想闢重闈。
誰云自鄶無譏者，一曲陽春可見微。
次韵裴庫部雪二首·其二
作者：劉攽
朝代：宋

似薄凝霜不振威，端凌愛日奪光輝。
變成鹽浦風沙亂，卷起濤江海上飛。
西望屯雲瞻魏闕，正思鳴佩賀端闈。
孤城牢落無來客，坐待山明見翠微。
次韵謝三利涉寺見寄
作者：劉攽
朝代：宋

衆水會蒼山，僧房積翠間。
夕陰留到客，清暑獨開關。
月出亂峰白，天明遊子還。
他時望君意，餘恨不同攀。
次韵酬傅欽之
作者：劉攽
朝代：宋

風力清和日景遲，看花未醉莫言歸。
殊方長恨故人少，白髮那論春事非。
次韵酬姚都官時會堂見寄
作者：劉攽
朝代：宋

百里崑岡半草萊，畫梁危棟一朝開。
清川去水縈回渚，喬木濃陰映綠苔。
子獻人琴俱不幸，武侯營壘信奇才。
斷鴻牢落情愁絕，聞笛那堪賦七哀。
次韵酬孫少述
作者：劉攽
朝代：宋

使節皆窮濁水源，降羌係踵慕稱藩。
强顔假守真無補，取笑高人不憚煩。
豈有天池容斥鷃，莫將溝斷比犧樽。
南山若許堪歸老，二頃平田十畝園。
次韵酬孫少述見寄
作者：劉攽
朝代：宋

退尺無緣復枉尋，信書那免不通今。
爭評玉價應輸厚，能爲魚謀豈厭深。
待得散人如散木，敢論機械有機心。
子荆詩筆興公賦，萬事慚君早息陰。
次韵酬曹極司法
作者：劉攽
朝代：宋

越紙題詩寄我來，君家八斗定多才。
冰清玉潤高風舊，白雪陽春病眼開。
長見夔龍參濬哲，不聞徐樂避雄猜。
自緣衰老無能解，戰勝方當去剪萊。
次韵酬李推官
作者：劉攽
朝代：宋

少無風力致雲霄，老寄東藩愧節旄。
涉境已憐清濟涸，開門猶喜岱山高。
智微黑蟻穿珠竅，術異游魚出鼎膏。
思古循良深自嘆，視身尸素欲何逃。
流光去去車馳轂，過事新新海駕濤。
屈指家聲歡上客，愜心風什幸詩豪。
青春小圃饒佳卉，遲日芳樽付濁醪。
傾蓋强君留一醉，相看前路釣連鼇。
次韵酬濮倅李郎中見寄
作者：劉攽
朝代：宋

相見無期得寄聲，更憐詩語獨丁寧。
驅之老馬尚知道，行矣泥龜甘不靈。
半百光陰頭總白，二三朋舊眼偏青。
芳春樽酒何由共，悵望東郊長短亭。
次韵酬盛秘丞黑桃二首·其一
作者：劉攽
朝代：宋

度索方殊域，崑崙起素封。
幾人曾白眼，吾子幸先容。
晦迹煤炱暗，含滋沆瀣濃。
上林求異木，詔使會尋蹤。
次韵酬盛秘丞黑桃二首·其二
作者：劉攽
朝代：宋

春華各自媚，秋實頓能殊。
悴貌從黎黑，丹心固碩膚。
榴花隨使者，荔子賜匈奴。
寄語玄都客，相疑失味腴。
次韵酬錢少卿
作者：劉攽
朝代：宋

簿書非力學，何事不窺園。
乘興緣心賞，忘懷到酒樽。
露蟬凉寂寞，風葉靜翩翻。
少駐東方騎，前盟豈可溫。
次韵酬韓三相公見寄
作者：劉攽
朝代：宋

自昔羊公峴首遊，譙渦開府祇千秋。
韋平繼相聞詩禮，魯衛提衡絕輩流。
功與榮名逾響捷，福隨陽報似言酬。
孤生承乏曾何數，玉鉉龍文顧瓦甌。
次韵酬顧子敦見寄
作者：劉攽
朝代：宋

丹砂未化不成仙，白髮衰容五十年。
已自灰心當世事，更能回首大夫賢。
對棋可待矜無敵，讀易聊須記絕編。
寄語山陰顧元嘆，人今同病始相憐。
次韵錢四
作者：劉攽
朝代：宋

衰老常嫌带減圍，那堪髀肉厭征騑。
東山仍有周公夢，也恐三年始得歸。
次韵錢虞部九日樂郊有感
作者：劉攽
朝代：宋

前日吟君九日詩，名園興盡復傷離。
浮雲色變曾千古，黄菊花開又一時。
鍾子絕絃誰與聽，羊公墮淚不堪悲。
孤生長抱吹塤感，何况池塘昔夢思。
次韵韓康公
作者：劉攽
朝代：宋

行馬門闌與古同，客車連軫響隆隆。
定知醉飽能容士，當信康寧盡屬公。
剽得新聲夸耳性，傳將佳句愈頭風。
文人桃李多無數，珠玉旁邊愧此翁。
次韵韓康公二首·其一
作者：劉攽
朝代：宋

疊石疏篁淺藥苗，淡雲清雨意寥寥。
酇侯僻地規摹別，荀令西濠步武遥。
繞砌芝蘭歡內集，滿蹊桃李慰佳招。
原情獨恨飛鴻遠，悵望三秋咏采蕭。
次韵韓康公二首·其二
作者：劉攽
朝代：宋

清汝泱泱紫邏深，綠車紅旆付重臨。
聖朝不逆原鴒意，達士俱存塞馬心。
日赤報衙容晏枕，夜蘭留宴縱清斟。
鳳池何必全勝此，薄暮歸休客萬簪。
欲雨
作者：劉攽
朝代：宋

久晴驚礎潤，信宿候風回。
仰月光如瓦，燒雲色變灰。
歡蛙疑自得，青鷁競飛來。
正想江南地，清凉接過梅。
欲雨寄張壁
作者：劉攽
朝代：宋

北山雲起南山雨，返照却見南山樹。
逆風燕子能疾飛，隔葉黄鸝猶獨語。
憶君池上波悠悠，憶君翠竹聲颼颼。
興來冒雨故相視，薄暮雷電歸何憂。
欲雨寄張壁
作者：劉攽
朝代：宋

秋事亦已中，江南故炎溽。
北風三日雨，正氣還凄肅。
身老慮深簡，官閒睡常足。
庭陰墮長梧，園芳亂新菊。
借書喜未見，釀酒欣初熟。
優游諒卒歲，何用恨幽獨。
正月四日燕飲江氏
作者：劉攽
朝代：宋

獻歲發春陽，青煒煥城邑。
羣公三朝暇，冠蓋如雲集。
主人高陽老，饌客素豐給。
開門陳壺觴，從使來者入。
春盤具柔蔬，香稻進玉粒。
高談劇傾波，縱飲甚啜汁。
戰棋效軍實，度曲儷風什。
歡窮罍不空，顧惜馳景急。
東風卷初雨，泱漭天地濕。
震雷動龍蛇，稍復離幽蟄。
而我獨何爲，無聞既三十。
人生行樂爾，身外非所及。
步瀛閣
作者：劉攽
朝代：宋

方塘十畝水幽幽，魚自潛深鳥自浮。
爲有風光陶永日，故題亭榭擬滄洲。
旋移修竹看停雪，未落垂楊正奈秋。
客到便留同一醉，山公不問習池遊。
歲寒谷·其一
作者：劉攽
朝代：宋

高松含悲風，綠竹带凝雪。
碧落翻怒濤，深崖墮寒月。
蕭條非人境，合沓隠城闕。
爽氣露草木，精神立毛髮。
初無隠居迹，似爲吾人發。
世事誰得捐，相從理營窟。
歲寒谷·其二
作者：劉攽
朝代：宋

長松過千尺，好餘萬丈材。
上有積雪翻，下有清風來。
四時景常好，六月凍不開。
何事吹燕律，獨令陽氣迴。
歲除立春乾祐縣獻梅
作者：劉攽
朝代：宋

除日應無歲，新春不待年。
風光生意裏，梅信客情邊。
冷艷來冰谷，疏風映雪天。
不逢江上使，相與競芳妍。
歸雁
作者：劉攽
朝代：宋

楚水幾時綠，歸鴻前後聞。
江湖久漂泊，南北忍辛勤。
意氣融融日，聲音漠漠雲。
青冥易凌厲，况復未離群。
水仙花
作者：劉攽
朝代：宋

早於桃李晚於梅，冰雪肌膚姑射來。
明月寒霜中夜靜，素娥青女共徘徊。
水閣雨中
作者：劉攽
朝代：宋

雨濯苔衣水鏡明，風摇荷扇露珠傾。
空堂送暑蕭蕭意，高樹吟秋惻惻聲。
笑以稻粱邀鶴舞，莫將鐘鼓使魚驚。
煙雲岑寂埃塵絕，頗愛孤舟盡日橫。
汜水關
作者：劉攽
朝代：宋

四山環若屏，土色類堅石。
青冥積靄間，古徑漏天隙。
虎牢一何險，飛鳥不可歷。
狹處乃容車，天形正修白。
山行十里盡，路與洪河直。
驚波走狂沙，澒洞踏虛壁。
寒光著面目，噤枿避劍戟。
殷然出地雷，下與千仞鬲。
壯哉造化功，置此限南北。
乃知巢居民，老死皆異域。
帝鴻始舟車，夏禹勤底績。
輪蹄日相尋，隘路遂開坼。
因緣楚漢交，英雄因智力。
殺人何其悲，貽患實自昔。
西風卷零雨，昏霧白日匿。
泥塗未遽央，客子怨行役。
江上夜雨
作者：劉攽
朝代：宋

江黑暮潮生，雲深驟雨傾。
風波兩舟語，燈火一川明。
短夜苦難曙，羈懷方未平。
空憐夢中路，依約盡歸程。
江上雨中
作者：劉攽
朝代：宋

江雲似無信，山雨易翻盆。
鵬起天形黑，龍驤水面渾。
大舟纔弱纜，孤樹小前村。
濯熱吾知慰，風波勿重論。
江亭後池
作者：劉攽
朝代：宋

清江長望極，餘興曲池深。
俯視游魚族，仰嬉喬木陰。
通津厭離會，勝地有登臨。
暮雨寒潮急，歸飛聞水禽。
江南曲
作者：劉攽
朝代：宋

江南多芙蓉，水綠看最好。
輕舟浮江來，白露秋意早。
露白秋已晞，游子行未歸。
采香欲誰贈，但見群鷗飛。
鷗飛不避人，思我平生親。
當親而返疏，悵望空水濱。
江南田家
作者：劉攽
朝代：宋

種田江南岸，六月纔樹秧。
借問一何晏，再爲霖雨傷。
官家不愛農，農貧彌自忙。
盡力泥水間，膚甲皆痏瘡。
未知秋成期，尚足輸太倉。
不如逐商賈，游閒事車航。
朝廷雖多賢，正許貲爲郎。
江漢
作者：劉攽
朝代：宋

江漢繄常武，苗民傒舞階。
百蠻時暴桀，終古事威懷。
壤穴深潛蟻，山林盛鬥豺。
墮鳶愁瘴霧，吹蠱厭昏霾。
淫毒皆沙蜮，跳梁自井蛙。
幾成分服嶺，垂欲罷朱崖。
元帥全軍出，天王太室齋。
鑿門資感奮，負羽必誰差。
壯氣隨霆擊，先聲甚雨偕。
遊魂蚩爾輩，賈勇洎吾儕。
略野窮飛鳥，圍城盡析骸。
饑啼兒宛轉，怨哭鬼歐哇。
破竹餘銛刃，焚原只亂稭。
鯨掀才足膾，狸搰可須埋。
王略過銅柱，天威暢藁街。
斗牛光更潤，溟海靜無涯。
賈舶盈珠琲，宮娥賤玳釵。
拜侯金篆斗，犒士酒如淮。
神武千齡協，歡娛萬國諧。
告成方歷吉，名嶽望禋柴。
江行
作者：劉攽
朝代：宋

移舟次北渚，風水亦有說。
隠几見群山，昂頭看新月。
田舍煙微茫，江船火明滅。
夕陽歸鳥盡，入夜人語絕。
勞生間憂虞，各自有怡悅。
趣取一時歡，誰能問蠻越。
池上
作者：劉攽
朝代：宋

罷客棋仍在，留書卷未終。
荷喧知過雨，萍聚見來風。
汲潁水
作者：劉攽
朝代：宋

城中鑿井非不深，苦泉欲飲先煩心。
天生潁水似碧玉，盛夏一酌逾千金。
野童絜壺不盈斗，清能照眉甘適口。
未曾一飯過閭里，猶以空瓶累川后。
汴上二首·其一
作者：劉攽
朝代：宋

渾黄下湍流，地勢東南瀉。
潛石激陰怒，烈風鎮相假。
客行何艱哉，極力無可者。
永路未遽央，扁舟安得捨。
端思九衢塵，快意堅車馬。
汴上二首·其二
作者：劉攽
朝代：宋

客從江湖來，風水畏難測。
行行汳渠上，牽挽意不適。
驚湍卷前灣，怒浪潛亂石。
至柔動必剛，况使相推激。
隨波嘆異心，枉道復退尺。
顧思掛高帆，勇往逾箭射。
行險何足憂，萬事亦天力。
汴渠挂帆
作者：劉攽
朝代：宋

翩翩河中舟，一一西上水。
彼船力有餘，我船力無幾。
力薄日一舍，力壯日百里。
遲速詎幾何，推分故爾耳。
今晨東南風，帆席頻輕駛。
舳艫密相銜，前後略相似。
如將平不平，頗復令人喜。
因之念時事，冥寞付天理。
汾州鄭閎中學士寄蒲萄
作者：劉攽
朝代：宋

漢使于闐伐大宛，蒲萄天馬遍長安。
絕塵無復千金骨，結實常迎八月寒。
遠愧故人勤置驛，每逢樽酒爲加餐。
自身不得凉州牧，何以報君雙玉盤。
泊淮上
作者：劉攽
朝代：宋

風波繚繞半天下，鬢髮蒼筤一丈夫。
惆悵江湖向時月，又來淮浦照檣烏。
泛舟
作者：劉攽
朝代：宋

出郭已清思，浮舟暫長嘯。
水雲兩涵泳，青翠相照耀。
賞心隨值遇，物色相顧召。
逍遥忘迴期，頃刻攬衆妙。
白鷗亦知機，潛魚不可釣。
飛沉信樂然，迴首寄一笑。
泛舟
作者：劉攽
朝代：宋

野境尋不盡，幽歡良自如。
猶疑夢爲鳥，誰謂子非魚。
岸樹綠已合，渚蒲長且疏。
逍遥此中意，何減漆園書。
泛舟城南二首·其一
作者：劉攽
朝代：宋

清溪亦多曲，窄地頗宜花。
出水游魚樂，驚人白鷺斜。
孤城舊郢樹，三戶楚人家。
歸興仍風雨，蕭然睠物華。
泛舟城南二首·其二
作者：劉攽
朝代：宋

風逆湍聲急，雲酣雨氣豪。
川蜺垂飲近，江鶴去飛高。
洗藕還餘味，操舟未覺勞。
蒹葭彌極望，秋意晚騷騷。
泛舟西湖·其一
作者：劉攽
朝代：宋

靡亹蘋萍合，夤緣島嶼深。
操舟非有術，鑒水會清心。
老樹成重蓋，初荷散萬簪。
名園皆有主，費日試幽尋。
泛舟西湖·其二
作者：劉攽
朝代：宋

懶意適自强，舊游疑觸新。
如從剡溪客，忽晤武陵人。
鐘磬高低寺，漁樵來去津。
凉風水雲合，天半是魚鱗。
洞庭寄張四
作者：劉攽
朝代：宋

壤俗三苗舊，湖波八月寒。
天形漸水近，秋氣逼楓丹。
漠漠萍號雨，瀟瀟澧有蘭。
東流無限水，一洗故人冠。
海陵
作者：劉攽
朝代：宋

楚江葭葦带青楓，小市魚鹽一水通。
度日冥茫吹凍雨，欲晴撩亂起凉風。
秋花舞蝶蒼煙裏，古木啼鴉返照中。
扶杖階除搔白首，可憐卑濕負衰翁。
涉伊水宿寶應寺
作者：劉攽
朝代：宋

日夕車馬煩，路絕臨清伊。
雲光與水色，極望相逶迤。
飲馬清泠泉，凉風吹人衣。
白石可歷數，遊鱼仍俯窺。
淺瀨乍褰裳，榜舟亦遲遲。
古木號亂蟬，白鳥時獨飛。
上方兩高閣，向水雙朱扉。
迢迢際煙霞，安得青雲梯。
暝投中峰宿，四山凝夕霏。
鐘鳴衆禽寂，孤燈明翠微。
淮上
作者：劉攽
朝代：宋

旦起風頗凉，暑薄意彌愜。
長淮波浪高，咫尺不得涉。
艤舟望連山，青靄亂雲葉。
鷗鳥去杳然，空迥晨光接。
卧吟新詩句，閒理舊書帖。
呼兒飼茭茨，看婦治箱篋。
爲非急時者，無事用輕檝。
淹留既無悶，何必歌長鋏。
清漣閣
作者：劉攽
朝代：宋

平湖侵危臺，天水相競入。
縈迴古嶼間，空闊衆境集。
大邦屏東南，開府記百十。
勝遊雖日來，面勢忍遺葺。
能聲紹豈弟，敏政常暇給。
喜聞棟梁新，甫見規模立。
橫空眩藻麗，構迥愁嶪岌。
居然心意會，似匪人謀及。
草樹亦增華，神明非舊習。
青凝夕霏翠，冷激迴風濕。
去鳥指暝飛，潛鱗視幽蟄。
達生貴夷曠，外物辭妄執。
皋壤正欣然，蒼波仍可挹。
雖云吏隠最，世復登賢急。
徒使棠樹詩，千秋意相襲。
清門·其一
作者：劉攽
朝代：宋

清門早日素風傳，正在圖書翰墨間。
惠子應輸五車富，相如才授七經還。
朱欄碧瓦森華屋，喬木浮雲滿舊山。
渥水丹丘遠千里，鳳雛神驥落人寰。
清門·其二
作者：劉攽
朝代：宋

蜀山漠漠水溶溶，高閣經營得我公。
萬軸鉛黄無脫簡，千尋清白有遺風。
地留神苑逍遥外，天占仙壺縹緲中。
公是蓬萊真學士，故應乘此問鴻蒙。
渭水
作者：劉攽
朝代：宋

鳥鼠流清渭，岍岐導衆山。
懸車循暗谷，斷棧出重關。
長路去未已，連峰深更艱。
秋高木落外，天夐鳥飛間。
日出看群動，煙收認百蠻。
別腸逾九絕，愁淚獨長潸。
立志薄軒冕，隠居宜草菅。
自甘家食薄，還愛綵衣斑。
從吏負夙願，辭親何厚顔。
簡書今可畏，幕府尚餘閒。
猨叫無勞思，鴻冥不易攀。
歸來城闕望，但見白雲還。
游景靈宮
作者：劉攽
朝代：宋

漢家祈年宮，玉宇黄金階。
回廊起層城，高閣橫蒼崖。
觚稜拂星斗，廣除霽塵霾。
清渠寒泉交，盛夏凉風湝。
火雲赤宇宙，道塗若燔柴。
幸茲清凉遊，復此朋友偕。
前殿朝衆靈，瑄玉茲禋柴。
顧予塵土姿，進拜增慄齋。
掃庭有餘潔，酌水欣素懷。
並坐俯堅珉，長吟翳高槐。
丹青四壁畫，權輿自軒媧。
千年羽化人，志怪非齊諧。
始知慕神仙，自顧輕形骸。
聖賢幾吹吷，寒暑一病痎。
學道頼遠復，養生知有涯。
悟真覺理勝，適志忘事乖。
伯陽推谷神，莊叟稱安排。
英風摩蓋壤，遺躅欣吾儕。
飛雲肆冥鴻，拘井嗤沈蛙。
虛心自茲得，歸去顔色佳。
游李氏園池二首·其一
作者：劉攽
朝代：宋

從人問喬木，繫馬得名園。
柳带晴先綠，禽聲暖更喧。
臨池照清水，拂石置芳樽。
不畏歸侵夜，嚴城未掩門。
游李氏園池二首·其二
作者：劉攽
朝代：宋

樹密渾成塢，花深更有蹊。
來游春尚淺，重到客應迷。
已近無人境，深憐快馬蹄。
風光不負約，樽酒會長携。
游東寺
作者：劉攽
朝代：宋

籃輿出乘興，佳客不相遺。
水色鳴騶外，林光倚蓋時。
寒餘草初變，風煦柳先知。
複閣披襟久，迴廊步屧遲。
招提應不厭，幽熟重前期。
會待花如霰，壺觴約自隨。
游濟堤傅家園亭
作者：劉攽
朝代：宋

濟水與河俱至海，陶邱之北川原改。
由來天事不可料，黄濁長存清晦在。
猶餘平堤十里長，逶迤東注如高岡。
水泉味甘土脉膩，固知餘潤宜群芳。
君家園籞臨濟堤，荆扉茅屋隨高低。
當軒古木密如蓋，無數雜花行有蹊。
谷虛遥聞樵斧應，晝靜便有幽禽啼。
穿栽卜築事未已，上爲層臺深鑿溪。
東鄰可買莫惜費，臘月課種當令齊。
柳綠正如陶令宅，桃紅應似晉人迷。
城中老守厭窘束，行樂得至城東西。
此家園亭可屢往，薄酒自足充提携。
游玉仙觀寄王四十
作者：劉攽
朝代：宋

紫府仙真冰雪顔，丹梯岑寂試來攀。
翠鬟濯玉交團扇，濃霧噴香闇博山。
不信異人能到此，正憐春意已歸還。
吹笙化舄知君事，猶恨來游先後間。
湖口·其一
作者：劉攽
朝代：宋

三日湖雲不肯晴，四山冥晦與川平。
繫船汀樹無人語，卧聽波濤澒洞聲。
湖口·其三
作者：劉攽
朝代：宋

本自悠悠物外人，每逢山水爲情親。
慚愧湖波淹客棹，到官不畏上官嗔。
湖口·其二
作者：劉攽
朝代：宋

清溪物色亦消憂，風雨何辭有滯留。
定似湖邊釣魚客，一生家事託孤舟。
湖口阻風
作者：劉攽
朝代：宋

風波迂直路何限，雲水凄凉秋向高。
百里淹留還信宿，可堪殘日看驚濤。
湘中阻風
作者：劉攽
朝代：宋

十月北風不肯回，湘中白浪高成堆。
小如飛鷗大奔馬，一輩纔去群復來。
一旬陰雲色死灰，劃劙掀簸初全開。
晨陽照空幸澄澈，蜚廉暴怒猶喧豗。
繫舟沙渚依曲隈，歲晏永路真悠哉。
棹夫卷縮亦何恨，時乎寧有材不材。
溪上
作者：劉攽
朝代：宋

窄地穿茨拙，高城晚日斜。
竹籬侵水面，溪女浣汀沙。
老樹垂朱實，懸藤結白花。
綠萍浮碎點，芳杜上新芽。
一邑過千室，十金無數家。
魚蝦與菰米，惆悵此生涯。
溫湯和王法曹
作者：劉攽
朝代：宋

火井傳夷檄，炎洲記海隅。
仙遊空詣絕，方志每多誣。
泛濫浮清沼，淵源自奧區。
洪鈞從鼓橐，一氣審爲爐。
烈焰方焚澤，騰波盛濺珠。
沃焦難與並，執熱諒誰須。
鼇抃終當釣，鯨掀會學屠。
此中勝鼎鼐，不復待樵蘇。
池館他年貴，衣冠萬乘俱。
廢興仍在目，惆悵指平蕪。
滑州罷爲白馬縣舍弟司法省歸寄此詩
作者：劉攽
朝代：宋

散軍收棨戟，改邑壯三畿。
太守朝行在，諸曹自免歸。
大河終北注，旅雁獨南飛。
遲爾寬相憶，他時信息稀。
漁翁
作者：劉攽
朝代：宋

老翁年侵耕作苦，官田稅多不敢住。
身携兒孫事漁釣，編竹爲家寄江浦。
朝尋菱芡逗煙水，暮飯魚蝦宿風雨。
人生如此亦自由，何用車馬稱公侯。
漫成
作者：劉攽
朝代：宋

經旬柳已綠，過雨草齊生。
無事觀兒戲，閒遊識鳥情。
看花低帽立，弄水棹舟行。
宦學都如夢，浮生底自名。
潁州和永叔
作者：劉攽
朝代：宋

羈鳥能擇木，游魚知赴淵。
飛沈豈異志，行止私自憐。
玩世本無術，辟人庸得賢。
卜居幸樂國，負郭依良田。
心與地俱遠，我徒共熙然。
生涯亦何有，聊以忘吾年。
潁州始居
作者：劉攽
朝代：宋

伐樹聖不憂，奪鬲賢不羞。
士生志四海，外物非預謀。
乘流既孤逝，擇廕方暫休。
俱非田園歸，而愧鄉黨投。
卜室遠人境，開門面良疇。
車馬寂不喧，水火仍易求。
主人邦之良，高義逾九秋。
傾蓋仍舊交，食薇亦願留。
如何干旄詩，千載令更酬。
潁水作寄陳州諸故人
作者：劉攽
朝代：宋

不知潁水清如此，欲比蓬萊似是非。
察見淵魚寧有意，往來鷗鳥已忘機。
濟川便樂風波息，洗耳都疑世事違。
甚悔衡門臨沁水，還思冠者試春衣。
潼關
作者：劉攽
朝代：宋

上有蒼蒼山，下有渾渾流。
兩崖類築甬，中道纔容輈。
關門密相望，設險非一秋。
借問前代人，屈指嬴與劉。
乃知伯王功，天險參人謀。
百二制六國，一面當諸侯。
東慚洛陽薄，北視朝歌羞。
時平郡國通，官守輕戈矛。
旅程茲出關，悵然爲淹留。
澄心堂紙
作者：劉攽
朝代：宋

當時百金售一幅，澄心堂中千萬軸。
後人聞名寧復得，就令得之當不識。
澄心寺後閣彈琴
作者：劉攽
朝代：宋

高風動長松，蕭瑟清我心。
亦有琴上絃，盡得天外音。
試復向城市，餘響終難尋。
濟川亭·其一
作者：劉攽
朝代：宋

誰謂此池小，遠將天漢通。
分明涵列宿，迢遞引來風。
松竹凌虛碧，軒窗倒影紅。
高明推李杜，不負傅巖功。
濟川亭·其二
作者：劉攽
朝代：宋

自倚杖九節，時携書一通。
石橋照影水，竹檻納凉風。
高柳參天碧，新蓮映日紅。
由來帝何力，况數濟川功。
濟陰縣新成官廨贈知縣著作
作者：劉攽
朝代：宋

鼠牙雀角穿垣屋，墨綬銅章愧吏民。
製錦可無容膝地，戴星親作執柯人。
奮飛翬雉檐雙翼，積疊魚龍瓦萬鱗。
若比治蒲增四善，種花仍欲笑安仁。
濮王任夫人挽詞
作者：劉攽
朝代：宋

思齊疏慶族，聖善積慈恩。
子貴哀榮在，舟移謦欬存。
紼謳悲薤露，象服照魚軒。
惟有秦原望，東西見寢園。
灞涘望長安
作者：劉攽
朝代：宋

去國一回首，憑高因肆觀。
清川會灞涘，白日麗長安。
魏闕中天直，南山並海寒。
樓居雲縹緲，城象斗闌干。
即事感能賦，有情知永嘆。
不勞歌倚瑟，悽愴指邯鄲。
火浣壇
作者：劉攽
朝代：宋

天游神不虛，火解形復見。
明明學道心，不與劫火變。
熙州行
作者：劉攽
朝代：宋

自胡請盟供貢職，關西二紀剽兵革。
胡人歲來受金帛，地雖國本常不惜。
帝家將軍勇無敵，謀如轉圜心匪席。
精神動天天不隔，鑿空借籌皆碩畫。
賈生屬國試五餌，買臣朔方發十策。
偏師倏然盡西海，一月三捷猶餘力。
百蠻解辮慕冠带，五郡掃地開城壁。
葱嶺陂陀蒲類深，回笑秦并與禹績。
尚書論功易等差，御史行封自明白。
武功貤爵十萬金，徹侯印組丈二尺。
奮行過望理自爾，少從進熟來無極。
憶昔漢武開西域，天下騷然苦征役。
哀痛輪臺置肥美，割棄造陽損斗僻。
豈知洮河宜種稻，此去凉州皆白麥。
女桑被野水泉甘，吳兒力耕秦婦織。
行子雖爲萬里程，居人坐盈九年食。
熙州歡娛軍事息，天王聖明丞相直。
燈夕
作者：劉攽
朝代：宋

燒燈陶永夜，擊鼓勸沽酒。
清月不作霜，微風乍摇柳。
忽忽車轉轂，戢戢人舉首。
歡樂聊及時，與誰論薄厚。
燈夕寄呈張學士
作者：劉攽
朝代：宋

東風一雨解萌芽，暖景重城有萬家。
霽後燈光猶妬月，春遲火樹却催花。
數聲水調矜遺俗，十里珠簾勝館娃。
璧府謫仙歸未得，會將騎鶴向人夸。
燈夕都下
作者：劉攽
朝代：宋

元夕燈光歲益新，羈遊四十五年春。
垂髫已識東西事，回首宛如前後身。
繡轂雕鞍驅不顧，丹臺絳闕到無因。
清霜著屋風吹面，素月滿庭吾故人。
燈夕陳大夫來會張承議以病不出有詩贈陳次韵和之
作者：劉攽
朝代：宋

千燈光影徹春宵，紅日明霞晃綺寮。
上客歡娛得驚坐，佳人歌笑敵藍橋。
雪花带雨塵都埽，寒色兼風酒易消。
一去章街盡眉嫵，臂圍猶怯月邊朝。
燒殘樹
作者：劉攽
朝代：宋

異時龍起蟄，一夕鳥焚巢。
摧落殘孤幹，荒凉委近郊。
莓苔深蟻穴，風雨詫神交。
尚想知音遇，空心或遠庖。
燕子來馬上作
作者：劉攽
朝代：宋

馬上春寒透客衣，半晴天氣燕飛飛。
不知社日明朝是，轉憶吾廬共爾歸。
風外輕輕雙翼疾，沙邊款款數聲微。
畏人自習人間世，何事江鷗浪見機。
營冬二首·其一
作者：劉攽
朝代：宋

羈旅殊多事，崩騰欲老身。
連年俱異邑，幾地愧鄰人。
板屋秦詩舊，衡門泌水新。
何時仲長子，卜築離風塵。
營冬二首·其二
作者：劉攽
朝代：宋

薙草元留徑，開窗祇近檐。
成冬須少有，爲客未嘗淹。
朋舊看都絕，詩書剩欲嫌。
自知疏懶劇，决意老幽潛。
獻歐陽永叔
作者：劉攽
朝代：宋

毛生重九鼎，劇孟雄敵國。
布衣未易輕，壯士多感激。
遍讀近古書，仰求當時人。
膠絃非工聲，直釣良苦辛。
舉世無與游，行且三十春。
豈乏富貴士，相視猶埃塵。
屈指東諸侯，側聞廷中臣。
霜毛九皋鶴，絕足大野麟。
往者移太常，正氣橫蒼旻。
連翩少垂翼，浩蕩俄縱鱗。
天衢自茲亨，要路實有津。
諫疏必焚草，王言粲如綸。
雲霄入顧眄，方牧寧逡巡。
豈惟國憂賢，固是材致身。
南金一銷鑠，荆玉成緇磷。
少留股肱郡，不廢廊廟珍。
道悠任逾重，文雄聲益振。
指掌五代論，藻鑑盈門賓。
信陵虛左乘，程子傾蓋親。
意氣已然諾，許與忘舊新。
孤劍雖蒯緱，丈夫不羞貧。
願言敝緼袍，試託狐貉鄰。
往無鮑叔知，那識夷吾仁。
毋令箕山客，洗耳茲水瀕。
王仲至使北
作者：劉攽
朝代：宋

朔雪如沙萬里程，幽陰戴斗正嚴凝。
終軍何必功橫草，沈尹無煩夕飲冰。
茗粥邇來誇湩酪，氈裘仍自愧綿繒。
歲寒拜日穹廬外，想見東南瑞氣昇。
王史館園
作者：劉攽
朝代：宋

鳴泉傍舍水翻車，修竹連雲曲徑斜。
謝傅東山非獨往，酇侯避地此傳家。
丹椒紅桂隨時實，綠芰緋薇觸處花。
到客可能忘外事，斷年相與玩芳華。
王四十監鴻慶宮
作者：劉攽
朝代：宋

沛邑祠原廟，明年啟壽宮。
真遊追柱史，吏隠即冥鴻。
苑路連修竹，兒歌習大風。
海鳬隨步武，笙鶴下虛空。
司馬官園令，千秋擢寢中。
書成大人賦，夢識白頭翁。
北闕縻徐樂，丹砂愧葛洪。
帝鄉那可問，相望五雲東。
王四十處見舅氏所錄外祖與日本國僧詩并此僧詩書作五言
作者：劉攽
朝代：宋

滄波浩無涯，泱漭際朝日。
安知鮫魚淵，而有邑居室。
便風送來颿，夙昔多人物。
始信天地間，見聞豈云悉。
惆悵蓬萊說，胡爲浪自黜。
夷倭與侏離，九譯迷彷彿。
書問顧已同，紙墨存落筆。
俛仰六十年，舉指不任屈。
好事見君家，聞詩初未失。
杜鄴富小學，平通知祖述。
鄙老獨何能，執書幾涕出。
王太傅河北閱馬
作者：劉攽
朝代：宋

豐草河壖地，平沙冀北區。
離宮連苜蓿，舊苑半騊駼。
夫子深詩者，無邪頒使乎。
寧令漢馬少，不議擊匈奴。
王家酒樓
作者：劉攽
朝代：宋

君不見天漢橋下東流河，渾渾瀚瀚無停波。
遊人閱水看白日，駭浪瞥遠紅影蹉。
感嘆世事亦如此，振頓兩足行吟哦。
提錢買酒聊取醉，道傍高樓正嵯峨。
白銀角盆大如艑，臛雞煮蟹隨紛羅。
黄花滿把照眼麗，紅裙女兒前艷歌。
樂酣興極事反覆，舊歡脫落新愁多。
夷門城東門，南對屠兒墓。
信陵今安在，賓客散如霧。
竊符事可鄙，袖椎復何慕。
猶令主人成大功，千歲英名若可遇。
笑殺平原君，恥從毛薛遊。
選士十九人，毛遂晚見收。
丈夫一身貴特達，因人成事良足羞。
王廣淵郎中挽詩
作者：劉攽
朝代：宋

家本秦川貴，舊傳淮水占。
省郎時望在，公族主恩兼。
轉燭風何急，棲塵草正纖。
襄陽今罷市，涕淚萬人霑。
王正仲林子中聯舟西上過睢陽寄書率爾成詩爲報
作者：劉攽
朝代：宋

大帆如翼畫江來，鼙鼓聲乾虺虺雷。
洛水登仙惟李郭，兔園延客得鄒枚。
寄書上有加餐飯，傾蓋何時數舉杯。
想到石渠尋舊境，秋花著子遍庭槐。
玩芳亭
作者：劉攽
朝代：宋

誰與玩芳草，慨然思古人。
東風千里目，紅蕊一城春。
賀燕自高下，浮雲無舊新。
南山際滄海，更覺爾爲鄰。
瑞荷
作者：劉攽
朝代：宋

西濠本連金水河，天潢之下分餘波。
波深水靜生物秀，十步百步皆圓荷。
五月浮舟人不見，瑞荷亭亭尤可羨。
連二雕成白玉盤，合歡裁作青油扇。
浣紗女子紅蓮房，背面照鏡勻鮮粧。
斜陽弄影並高蓋，下有戢翼雙鴛鴦。
人情貴少瑞云美，亦自天和獨鍾此。
周王嘉禾獻同穎，漢皇奇木誇連理。
君不見今年大田所收十萬倉，上客爲子歌吉祥。
瓜步
作者：劉攽
朝代：宋

蒼蒼林表山，下惟瓜步水。
憶昔魏皇帝，百萬嘗駐此。
飲馬江水渾，揚旌朔風起。
經營竟無成，嘆咤有遺恥。
去去常畏人，閔默垂五紀。
大江限南北，天意固偶爾。
奈何奸雄才，割據爭虎視。
不有神武功，疇能混書軌。
吾聞清流戰，王業實基始。
樓船蔽空來，天塹才一葦。
此時東流波，不足投馬箠。
煌煌軒臺威，凜凜向千祀。
畏途
作者：劉攽
朝代：宋

畏途十殺一，昧者已知戒。
奔航失維檝，將恐亦同敗。
凝冰難長清，甘醴復先壞。
桔槔獨知道，俯仰非有罪。
留別傅欽之
作者：劉攽
朝代：宋

驅車長值險，投足正臨深。
白首抱壹意，故人知此心。
巢禽歡避弋，轍鮒偶爲霖。
去矣江湖興，淒然東武吟。
留別蘇安上
作者：劉攽
朝代：宋

高閤橫霄梧十尋，回廊曲檻晝陰陰。
期年不就長楊賦，晚歲空爲梁甫吟。
童稚相親俱白髮，風波失所更情深。
滄溟極目雲濤壯，相見胸中快病襟。
留別諸兄弟
作者：劉攽
朝代：宋

羈遊路萬里，物色共悽然。
霖雨傷秋意，西南接漏天。
壺公縮地遠，列子御風旋。
信有神仙術，諸公一見憐。
留張十二宿
作者：劉攽
朝代：宋

靜外塵土息，故人從我遊。
襟懷已瀟洒，杯酒聊勸酬。
大笑呼五白，浩歌遣四愁。
勞生如此少，嘆息爲君留。
畫蟹
作者：劉攽
朝代：宋

後蚓智不足，捕鼠功豈具。
一爲丹青錄，能使萬目顧。
氣凌龜龍蟄，勢經滄海渡。
微物亦有動，將非逢學誤。
畫雪扇子
作者：劉攽
朝代：宋

灑落瑶花薄，蒼茫殺氣深。
因風驚拂面，濯熱幸開襟。
夜色非關月，朝雲不待陰。
秋風來應起，好在郢中吟。
畫鶴
作者：劉攽
朝代：宋

置此憐神駿，三年故不飛。
軒車寧假寵，野客會忘機。
燕雀那相笑，鳬鷖直自肥。
蓬萊千萬里，正想玉爲衣。
畫龍
作者：劉攽
朝代：宋

南人謁雨爭圖龍，畫師放筆爲老雄。
煙雲滿壁奪晝色，雷電應手生狂風。
觀者皆驚牙爪動，攫拏意似翻長空。
吾疑奮迅出戶牖，何事經時留此中。
共言葉公初好畫，當時亦有神龍下。
天意爲霖非爾能，世俗慕真聊事假。
登城望山
作者：劉攽
朝代：宋

城隅見連山，蒼翠橫座中。
白雲卷霄漢，千疊張屏風。
此地有佳致，望望情不窮。
忽如出塵寰，相對前後峰。
古牆有石色，草樹仍蒙籠。
樵隠事不一，養痾方易容。
登慈佛寺
作者：劉攽
朝代：宋

清溪淺褰裳，嘉樹大盈抱。
古寺向百年，地幽景冞好。
連峰拱蒼翠，秋雨洗穹昊。
客至登高樓，西風動衰草。
雄豪昔未遇，飯粥殆將老。
豈知風雲期，草昧及天造。
杖箠城下邑，傾囷載金寶。
良知積困約，固不慰枯槁。
銘勳久猶存，餘烈漫浩浩。
空餘祇樹園，常此伊蒲禱。
階除稍蕪沒，梁棟乍傾倒。
顧覽爲徘徊，物化那能道。
登東山小魯
作者：劉攽
朝代：宋

惟昔宣尼氏，登山俯大東。
隘然輕魯國，不復夢周公。
洙泗秋毫外，龜蒙聚米中。
浮埃殊擾擾，鬥蟻竟匆匆。
遊觀情應類，臨河事不同。
豈將千乘富，一換舞雩風。
登樓
作者：劉攽
朝代：宋

城外園林非一主，春風總總爲開花。
遊蜂語燕隨人眼，過盡南家與北家。
登樓
作者：劉攽
朝代：宋

溪谷含冰雪，川原見草芽。
春生三峽水，日照萬人家。
時節長如此，風光會有涯。
唯應多美酒，厭看海棠花。
登浴室院閣·其一
作者：劉攽
朝代：宋

秋霽登臨好，危欄百尺梯。
層城斜照裏，雙闕五雲西。
雜樹黄映綠，生煙高復低。
章臺少年子，走馬錦障泥。
登浴室院閣·其二
作者：劉攽
朝代：宋

稍出紅塵外，方知萬象虛。
林端辨遠水，樓角怪行車。
燈續黄金像，香餘貝葉書。
誰能捐世事，即地亦山居。
登瓜步魏武廟
作者：劉攽
朝代：宋

陰崖不見日，側徑劣容步。
鬼神宅冢奧，與物隨繪塑。
惟惜飲馬初，想見投鞍處。
木落山勢高，潮平洲渚露。
盆山
作者：劉攽
朝代：宋

青泉盈池底白石，中有高山高不極。
連峰絕壑知幾許，朝霏暝煙無定色。
山下清波清淺流，魚龍浩蕩芥爲舟。
今君欲渡何由得，縱有神仙君不識。
盆池
作者：劉攽
朝代：宋

覆杯坳堂上，兒戲種蓮芰。
自憐守甔石，及物功已細。
蟲魚共涵泳，蘋萍生自恣。
清澄照毛髮，列宿鎮三四。
炎風久無雨，淮海日騰沸。
豈不潛蛟龍，莫肯救憔悴。
惜哉萬里波，貽此升斗愧。
人當問能否，何必嫌小器。
省中寄王平甫
作者：劉攽
朝代：宋

簿領禿千兔，禺中强一餐。
未爲勤事吏，空負寫書官。
奇獸名天祿，層樓近井幹。
林花今正盛，夢想月邊寒。
省宿
作者：劉攽
朝代：宋

開旦文書整日勞，漏傳門掩謝諸曹。
小庭待月久不下，喬木降風空自高。
舊學荒蕪多夢寐，微官補益抵分毫。
秋來鬢髮看成雪，不似潘生始二毛。
眼昏
作者：劉攽
朝代：宋

因循衰便至，邂逅眼成昏。
稍與詩書隔，初慚長老言。
談空迷起滅，蠅翼競飛翻。
懶卧稱長策，深居欲杜門。
神宗皇帝挽詩四首·其一
作者：劉攽
朝代：宋

制作夸三正，規模壯百王。
自然推大略，誰得望清光。
東樂來蟠木，南琛過越裳。
白雲那可測，應復向汾陽。
神宗皇帝挽詩四首·其三
作者：劉攽
朝代：宋

四塞聯初郡，千官僅代工。
舟車逾漢迹，臺省變唐風。
賢傑程能際，戎夷率服中。
軒威百年在，何必畫周公。
神宗皇帝挽詩四首·其二
作者：劉攽
朝代：宋

綿宇正歡心，虞韶驟遏音。
戴天憂杞國，就日悵崦岑。
貫朽三泉府，方輸九牧金。
斯民已仁壽，至理更難忱。
神宗皇帝挽詩四首·其四
作者：劉攽
朝代：宋

晚駕嚴仙御，西巡即舊都。
天寒餘鶴語，弓墮脫龍鬚。
白髮孤臣淚，清湘萬里途。
無由宣室問，回首叫蒼梧。
禁烟遊園
作者：劉攽
朝代：宋

寒食風光雨歛塵，病餘寒極强頒春。
傳呼廣陌雙摇旆，乘興名園一柅輪。
列座賓寮皆俊雅，繞池花木盡奇珍。
長吟淺醉歸時晚，蠟炬熒煌改火新。
秋園
作者：劉攽
朝代：宋

夕陽下西山，反照林杪赤。
初驚秋事早，遠見霜葉色。
山林得吾心，消散理輕策。
翠香襲晚秀，柔紫拾新坼。
凉蟬時一聲，栖鳥相斂翼。
還歸卧南檐，初月照虛碧。
秋園晚步·其一
作者：劉攽
朝代：宋

慘慘高秋興，蕭蕭欲暮天。
地荒逢敗葉，日下聽殘蟬。
感物偏無頼，悲秋私自憐。
如今已如此，何待二毛年。
秋園晚步·其二
作者：劉攽
朝代：宋

摇落西風早，蒼茫晚日斜。
木蘭休紫艷，籬菊委黄花。
興似陶潛賦，愁如庾信家。
向來吟思苦，直恐鬢霜華。
秋懷二首·其一
作者：劉攽
朝代：宋

摇落看秋色，淹留倦郢城。
登臨想自昔，風土最含情。
白露黄橙熟，清風綠桂生。
異鄉隨衆醉，須爾析朝酲。
秋懷二首·其二
作者：劉攽
朝代：宋

蒹葭晚已變，天宇向來高。
風露一瀟洒，江湖久鬰陶。
鱸魚越人膾，白露廣陵濤。
歸興憑三鳥，悲秋嘆二毛。
秋日寄楊十七
作者：劉攽
朝代：宋

檐日輝輝過午天，榱風槭槭未霜前。
不甘翠葉無時落，已分黄花特地鮮。
富貴應須三寸舌，文章不及一囊錢。
詩翁白髮經秋甚，爲問窮愁有幾篇。
秋暑呈馮守
作者：劉攽
朝代：宋

秋律何時效，炎雲莫肯陰。
烈風長鼓鞴，去水亦流金。
藿食無求飽，單絺不自任。
開懷幸寬政，事省得清心。
秋熱
作者：劉攽
朝代：宋

百里異風土，我行豈蠻越。
中星正常象，未與京洛別。
肅霜乃溫風，授衣甫絺葛。
林蜩沸如羹，芳草香未歇。
天令不可推，有時倒生殺。
九土皆若然，蒸灼何由豁。
憶昔過秦隴，連山看秋雪。
陰風鴻雁號，積凍松檜折。
驅車渡河洛，反顧尚明滅。
大笑咫尺途，居然異寒熱。
秋熱
作者：劉攽
朝代：宋

蒸暑淹南國，季秋如長夏。
炎凉亂平分，天地錯常化。
短日迴朱光，六龍頓其駕。
暵似山澤焚，憚我如不暇。
反思歲聿暮，却顧旦輒夜。
寧忍窺昆蟲，干時事矜詫。
秋盡野次·其一
作者：劉攽
朝代：宋

丹椒結子菊花黄，山路秋高草木香。
日出鷄鳴下喬樹，人來犬吠透疏篁。
秋盡野次·其二
作者：劉攽
朝代：宋

湖水彌天未覺秋，暫辭鞍馬寄扁舟。
菰蒲無禁魚無稅，誰似溪翁得自由。
秋過薦福院竹亭·其一
作者：劉攽
朝代：宋

入秋纔一到，風物已凄凉。
舊篠全侵席，新梢亂出牆。
蕭蕭吹葉雨，稍稍墜枝霜。
爲有留人意，嘉遊不可忘。
秋過薦福院竹亭·其二
作者：劉攽
朝代：宋

開門金鎖碎，繞徑碧檀欒。
鐘唄風餘韵，房櫳日暮寒。
老僧長入定，好鳥故相看。
何事扁舟客，殷勤覓釣竿。
秋雨
作者：劉攽
朝代：宋

南國秋常暑，凉風起自今。
洩雲無白日，度夕亦層陰。
摇落梧楸意，蕭條蟋蟀音。
窮愁抵衰病，坐作老翁心。
秋雨四首·其一
作者：劉攽
朝代：宋

冷雨黄昏暮，秋聲衆葉喧。
濯煩天宇闊，流惡楚江渾。
蛙黽煩當道，魚龍稍在門。
一樽聊自勸，還欲笑臧孫。
秋雨四首·其三
作者：劉攽
朝代：宋

海風吹暮雨，淮上始秋聲。
點滴潛滋潤，陰沈未放晴。
林塘雲似密，水鑒鏡來清。
無事看魚鳥，飛沈體亦輕。
秋雨四首·其二
作者：劉攽
朝代：宋

漠漠清秋雨，蕭蕭萬宇寒。
蛟龍移窟宅，江漢急波瀾。
瘴霧深蠻洞，旌旗濕漢官。
南征愁失道，后土若爲乾。
秋雨四首·其四
作者：劉攽
朝代：宋

炎天常畏酒，秋興憶開觴。
海面孤雲黑，林端一葉黄。
島夷歌似楚，村笛語如羌。
更覺非吾土，登臨思舊鄉。
秋雪過相國寺
作者：劉攽
朝代：宋

六花飛舞滿長安，古寺樓臺白玉攢。
長眉老僧見客語，兩年秋雪就中寒。
秘閣梅花
作者：劉攽
朝代：宋

始知丹禁密，獨見早梅新。
天上應常雪，人間未有春。
亂香交砌草，疏影媚庭筠。
浪作瀛洲客，催成白髮人。
秦國公主挽詩
作者：劉攽
朝代：宋

渭陽追舅氏，婺女嫁天孫。
平日諸姑問，當時赤綬尊。
烟波空北渚，荻竹自長門。
後夜秦樓月，哀簫閟九原。
移居觀音寺
作者：劉攽
朝代：宋

棲息避城市，塵埃將浼人。
虛空見佛性，簡傲得吾真。
霜過草木改，齋餘鳥雀馴。
席門常晝閉，誰與駐車輪。
移舟城東
作者：劉攽
朝代：宋

厭聞九衢車馬喧，泛舟初出城東門。
陰虹吐雨水勢怒，河聲浩浩如雷奔。
棹工歡呼事拳捷，童稚變色愁驚魂。
濟危經險正當爾，安得拱默爲希言。
雖無清泠可澣滌，喜見黄濁來原原。
便風催櫓兩快意，千里萬里何足論。
種梧桐
作者：劉攽
朝代：宋

鳳鳥非梧不息陰，梧桐非鳳亦無禽。
種桐階戺有深意，欲伴幽人介獨心。
種竹重寄子瞻
作者：劉攽
朝代：宋

官曹何獨異吾廬，修竹成林手種初。
未必七賢皆縱逸，因從三昧得無餘。
風聲似水還成韵，日影填金尚覺疏。
舊事喜君能記憶，興來當復埽牆書。
種花
作者：劉攽
朝代：宋

種花栽藥一番新，閒繞芳叢到日曛。
莫笑人情不開豁，事曾經手自殷勤。
空同
作者：劉攽
朝代：宋

汝山不高鮮喬木，汝水不深無巨舟。
荒草連天荆棘壯，土脈疏緩多廢疇。
三年力耕食不飽，一時不雨人相憂。
負薪代炭集市井，耳聾眼瞑垂白頭。
土風薄陋趨向狹，一金之子稱良謀。
百年人物可料數，里閭未見興公侯。
君不見廣成昔從空同居，猗玕亦云隠商餘。
千年兩士炯若日，希世之才安可誣。
立春
作者：劉攽
朝代：宋

得新矜白鬢，數九喜和風。
菜甲成春事，郊園付野翁。
天開池水碧，雪盡樹梢紅。
頗復尋樵隠，柴門步武通。
立春
作者：劉攽
朝代：宋

歲陰已暗去，春色復潛動。
嘉樹欲芳華，歸鴻雜清哢。
乾坤自長久，節物厭迎送。
濁酒歡我愁，浩歌爲誰縱。
古人盡流水，世事皆宵夢。
白日少借留，青春亦公共。
舉眼向高天，吾謀不能用。
立春謝賜幡勝口號呈子瞻沖元內翰子開器資舍人
作者：劉攽
朝代：宋

立春幡勝紫宸朝，正以金璫插右貂。
便覺陽和生暖律，俱承慶澤下層霄。
奇零雪片依樓角，容易風威轉柳條。
七十無能不歸去，强將衰白向顔韶。
章武殿
作者：劉攽
朝代：宋

歷數歸真主，乾坤仗義兵。
南夷長後服，下國怨西征。
麋鹿荒吳苑，梯航聚易京。
春螽那恃力，朝菌欲長生。
雷雨隨金鼓，鷹鸇起旆旌。
靈旗穊牛斗，白羽射欃槍。
散地人誰保，連甍火徹明。
晨門迎短箠，死骨斷長鯨。
父老前流涕，農夫未釋耕。
將軍薦牛酒，愷樂會韶韺。
虢滅虞何恃，崇亡紂亦傾。
一戎終薄伐，再駕就昇平。
舊邑更脩武，行宮即顧成。
奎芒垂篆刻，天質望氛清。
羽衛嚴丹極，潮音接化城。
欲回江海水，都作頌歌聲。
端午
作者：劉攽
朝代：宋

萬里荆州俗，今晨採藥翁。
浴蘭從忌潔，服艾已同風。
泛酒菖蒲細，含沙蝘蜓紅。
沉湘猶可問，角飯畏蛟龍。
竹岡
作者：劉攽
朝代：宋

夤緣映層阜，蒼翠復春苔。
君知愛霜雪，若个是龍材。
竹床
作者：劉攽
朝代：宋

炎光裂厚地，江漢如燖湯。
閉戶樂甘寢，婉孌在一床。
問我何獨爾，愛此編竹光。
側身照琬琰，熱手循雪霜。
有時萬里夢，倏往浮湖湘。
遂令傲軒冕，彌日慵下堂。
昔聞負暄老，意欲夸天王。
我亦悲世人，觸熱趨道傍。
竹間亭作
作者：劉攽
朝代：宋

溪東雜花亂如谷，溪西老樹交篁竹。
橫槎波水纔一葦，繚徑出林凡幾曲。
半旬霖雨泉脈動，四岸春風柳芽綠。
眼前景物向人好，心事幽憂傷局促。
竹鷄
作者：劉攽
朝代：宋

慣聽巴山杜鵑哭，飽聞湘岸鷓鴣啼。
濃雲細雨黄昏暮，竹外傳呼滑滑泥。
答仲馮宿興慶池作
作者：劉攽
朝代：宋

車馬還城君肯留，通宵歡語破離愁。
水風楊柳猛消暑，沙雨芰荷潛造秋。
驚月禽棲時落樹，避燈魚鬣暗衝舟。
天明紅日驪山道，陳迹依稀似夢遊。
答吳侍郎寄陝府
作者：劉攽
朝代：宋

天王相有三，分陝按殽函。
列國依明德，西人盛美談。
甘棠元聽訟，綵服自調甘。
餘力斯文貴，珍詞萬象含。
氣清融渤澥，材絕聳楩柟。
請誦詩三百，先知學召南。
答張屯田朝退過閣下諸公
作者：劉攽
朝代：宋

紫宸歸路接銀臺，複閣重門相望開。
浮俗共譏惟寂寞，高賢獨肯少裴回。
照人珠玉驚塵骨，落筆塤箎寫逸才。
白日自嫌天上樂，不應滄海隔蓬萊。
答鄭秘丞見寄長韵
作者：劉攽
朝代：宋

鄭公真率故難攀，夙昔相期季孟間。
晝錦鄉閭嗤拓落，藉糟官局壓清閒。
飲腸縱逸巵無當，詩句清新玉作環。
屢舞自矜能舉袖，少歌誰復顧酡顔。
南金不足償棋進，魯酒頻聞輸罰鍰。
豪忤里儒連束矢，狂侵醉尉欲翹關。
婢勤織衽幾無欲，男飽詩書僅有鰥。
疲馬踏泥如得絆，弱弓支肘不成彎。
權材未恨原中秘，領邑那知寄百蠻。
說將正憐胡越異，問津空復鬢毛斑。
江連楚蜀無窮水，路繞巴渝不盡山。
青嶂叫猿寒寂寂，亂泉衝石暝潺潺。
有生誰得辭羈旅，良苦遥知冒險艱。
高興由來向人盡，尺書仍喜不吾慳。
築室種樹
作者：劉攽
朝代：宋

築室非我鄉，種樹非我廬。
未嘗三年淹，勞力豈不虛。
遠嘉叔孫子，去故情若初。
此意人不知，嗟哉賢大夫。
簽判承議携官酒并具殽炙晚飲檜下二首·其一
作者：劉攽
朝代：宋

煩携光祿酒，愧舉使君觴。
伏盡轉秋熱，月明纔夜凉。
暗蛩聲蕊蕊，古檜影蒼蒼。
衰老淡薄味，殽蔬猶遍嘗。
簽判承議携官酒并具殽炙晚飲檜下二首·其二
作者：劉攽
朝代：宋

風月近秋好，君來蒙十觴。
塵勞我休息，炎暑此清凉。
玉露衣襟爽，金波鬢髮蒼。
知心一爲足，何必似原嘗。
約謝師直出獵師直小疾不行作詩戲之
作者：劉攽
朝代：宋

雪後原野空，風高弓矢勁。
歲時有陰殺，自古順天令。
躍馬徑豐草，呼鷹下空敻。
烈火生鼻端，割鮮矧餘興。
此亦壯夫樂，不與兒女並。
苦無枚叔辨，試起夫子病。
納凉明教臺
作者：劉攽
朝代：宋

臺上井泉冰冷滑，城隅川色劍光芒。
多慚簿領相寬假，全得南風一日凉。
素屏
作者：劉攽
朝代：宋

陋室避塵雜，深居惟此屏。
虛空自生白，樸素擬忘形。
畫手山林迹，先生几杖銘。
長來師絕學，未肯事丹青。
終南山
作者：劉攽
朝代：宋

終南際滄海，千里張屏風。
落月沈山西，朝陽生嶺東。
結廬
作者：劉攽
朝代：宋

結廬東城下，適當車馬路。
開門閱過客，擾擾不知數。
客或爲我歡，客或不我顧。
歡我我不驚，去我我不慕。
俛仰各異懷，音容暫逢迕。
照影清水中，默然不相語。
魂交夕夢間，昔昔已復寤。
薄厚何從生，善惡非有素。
寄語朝市人，知余養生趣。
綠野亭偶題·其一
作者：劉攽
朝代：宋

記得春晚句，緣情因謝公。
名賢共標準，清境定無窮。
樂矣登臨際，悠然坐嘯中。
壺觴聊發興，隨儉亦隨豐。
綠野亭偶題·其二
作者：劉攽
朝代：宋

倚郭遍禾黍，安知私與公。
爲農亦可樂，遇歲不終窮。
累榭白雲外，壤歌明月中。
誰言魯酒薄，自覺勝新豐。
續董子溫咏陶潛詩八首·其一
作者：劉攽
朝代：宋

佳魚樂潛深，智鳥不遠飛。
達人避形役，逝與風波辭。
逍遥彭澤下，聊然三徑資。
續董子溫咏陶潛詩八首·其七
作者：劉攽
朝代：宋

貴生未必全，徇名良自賊。
區中共茲患，形影相與惑。
神釋乃超然，道真於此得。
續董子溫咏陶潛詩八首·其三
作者：劉攽
朝代：宋

嘉樹每交蔭，時鳥初變聲。
欣然環堵居，自覺軒冕輕。
予亦葛天民，千歲同此情。
續董子溫咏陶潛詩八首·其二
作者：劉攽
朝代：宋

好酒豈吝情，讀書不求解。
天真任自我，淳白忘機械。
鼎鼎世上名，百年竟何頼。
續董子溫咏陶潛詩八首·其五
作者：劉攽
朝代：宋

時命昔大謬，賢傑同隠淪。
陶公晉卿族，晚節恥屈身。
躬耕抱羸疾，嗟哉畎畝勤。
續董子溫咏陶潛詩八首·其八
作者：劉攽
朝代：宋

籃輿適山野，葛巾傲賓客。
既無軒冕拘，詎可形骸索。
富貴能畏人，千秋但慚色。
續董子溫咏陶潛詩八首·其六
作者：劉攽
朝代：宋

道術既分裂，人人得其偏。
丹青照千載，始覺真檢全。
爾時揚仁風，到今猶慄然。
續董子溫咏陶潛詩八首·其四
作者：劉攽
朝代：宋

馬隊待賢士，久知喧且卑。
周生自晚悟，徂謝仍響隨。
豈若田畝間，尊酒時賦詩。
羽林通孝經
作者：劉攽
朝代：宋

聖治周方域，儒風暨羽林。
一經嚴授業，五孝得潛心。
騎獵宸遊簡，嚴廬禁掖深。
披文知行在，即事亦官箴。
訓勇寧慚晉，專門詎屬參。
從茲六郡俗，不羨滿籯金。
耳病
作者：劉攽
朝代：宋

風林幾處颼颼葉，石磵無時浩浩泉。
正欲登山驚雨過，未經烹鼎怪湯煎。
病身老態何由避，耳疾行當耳順年。
聞王深甫下第
作者：劉攽
朝代：宋

驊騮歷塊誤顛蹶，卞子抱璞空歸來。
天下何會識琬琰，市人空復尚駑駘。
聞蜀中大水寄閬中諸弟
作者：劉攽
朝代：宋

蜀嶺參天近，巴江向海迂。
百城同暗谷，獨鳥視前途。
六月蒸雲甚，長風驟雨俱。
漏天疇得補，深峽不時輸。
回首蛇蛟鬭，傷心虎豹呼。
劍關愁斷棧，天漢逼乘桴。
臂飲通殊俗，巢居自一隅。
遺黎待螺蚌，小邑斷樵蘇。
絕域飛黄鵠，仙人用隻鳬。
清秋已收潦，問爾麗泥塗。
聞西戎乞降
作者：劉攽
朝代：宋

玉關依斥堠，荒服祀春秋。
干羽由來事，桑榆尚可收。
發書迎寶馬，錫貢入貂裘。
高枕興王世，吾生免外憂。
聞雷
作者：劉攽
朝代：宋

過臘山微雨，開正兩震雷。
漸南風土異，傷早歲時催。
放逐漁翁問，淹留漂母哀。
餘寒附煙火，尚有復燃灰。
臘月十九日雨後
作者：劉攽
朝代：宋

常年過臘雪猶繁，澤國春光已可憐。
初怪醉魂迷甲子，稍知客路斷山川。
柳條著雨看成綠，花蕊融冰乍欲燃。
避地早辭車馬迹，杖藜猶有里中賢。
自古·其一
作者：劉攽
朝代：宋

自古邊功緣底事，多因嬖幸欲封侯。
不如直與黄金印，惜取沙場萬髑髏。
自古·其二
作者：劉攽
朝代：宋

漢約無功不得侯，奸雄惡少善爲謀。
却令驕主輕人命，奴僕行師海北頭。
自曹還都舟中奉酬子中見寄
作者：劉攽
朝代：宋

結束遡都門，歡言瞻上東。
宿舂不成裝，徒御殊匆匆。
傾城千萬人，髫稚隨老翁。
攬袪强我留，路隘馬不通。
志微術無多，舉動非材雄。
畦隧不知拙，雕朽寧謂工。
尚憐畎畝民，欲使衣食充。
吏課才第六，名品出下中。
豈期此邦人，念我如豳風。
竟慚不赫赫，用底書成功。
人事非有常，物變何必終。
移是趣日新，應諧猶不窮。
恥爲堅白辯，判別僻與衷。
由是知命來，但覺心源空。
思君天材異，汗血流驃驄。
定交既非晚，接武崑瀛蓬。
歲月使人驚，冠带昔兒童。
別離過三秋，會合今復同。
新詩思何深，清月醒困蒙。
相哀蹇無成，爲客謝諸公。
自江南將歸先寄和甫·其一
作者：劉攽
朝代：宋

五湖休作客，八月去乘槎。
天地凝秋日，山川照落霞。
寄聲西道主，好在嗣宗家。
盛醖重陽酒，登高飲菊花。
自江南將歸先寄和甫·其二
作者：劉攽
朝代：宋

狂直非儕俗，文章念及門。
無成似馮衍，失路比虞翻。
抱罋機先息，書空事不言。
江南香草地，一一賦荃蓀。
自舒城南至九并並舒河行水竹甚有佳致馬上成五首·其一
作者：劉攽
朝代：宋

升曦上南山，千峰雲碧明。
晨風激寒水，琴瑟環佩聲。
蠶老桑柘空，麥熟黄鸝鳴。
浩然田野興，遂爾忘都城。
自舒城南至九并並舒河行水竹甚有佳致馬上成五首·其三
作者：劉攽
朝代：宋

一溪分百泉，一泉流十家。
惡竹莽連雲，古樹橫带沙。
魚子戲稻秧，鳬雛唼荇花。
信美非故鄉，無由寄生涯。
自舒城南至九并並舒河行水竹甚有佳致馬上成五首·其二
作者：劉攽
朝代：宋

高高嘉樹陰，下下修竹林。
水光摇日影，人語亂鳥吟。
興適盡佳境，有逢皆會心。
安知道路傍，前更登嶔岑。
自舒城南至九并並舒河行水竹甚有佳致馬上成五首·其五
作者：劉攽
朝代：宋

南山近仙居，太古餘積雪。
陰雲五月寒，松檜爲之折。
如何車馬客，塵土倦炎熱。
揮手謝世人，吾將與君絕。
自舒城南至九并並舒河行水竹甚有佳致馬上成五首·其四
作者：劉攽
朝代：宋

溪水轉山曲，杳如天際流。
淺瀨不解衣，浮查曰爲舟。
惜無同心子，此地聊淹留。
但愛溪上兒，蓬頭坐垂鈎。
自蔡河之陳州
作者：劉攽
朝代：宋

扁舟去鳬雁，川路正龍蛇。
日色暝如午，風鳥端復斜。
漸漸過隴麥，短短被堤花。
涕淚元無極，那堪視物華。
自蔡河至陳州
作者：劉攽
朝代：宋

舟行過林樾，密樹相排擠。
仰視青冥天，飛鳥猶不移。
臨流方浩嘆，照水分鬢眉。
三十有二毛，中腸默興悲。
致齋中太一宮見屏風有唐賢和常舍人詩因次韵寄子瞻內翰子由侍郎子開舍人穆父待制數公皆嘗祠太一也
作者：劉攽
朝代：宋

禁掖下祠宮，青槐輦道通。
薄雲收霽雨，初夏接薰風。
將旦群陰伏，齋居百慮空。
夢遊如有遇，反聽更能聰。
秘祝寧神外，多儀拜貺中。
佐靈猶五帝，執事本三宮。
象海鼇山峻，翻階藥秀紅。
守儒嚴講幄，起草麗談叢。
夙昔嬉遊並，神仙步武同。
吹藜驚爝火，抱法想江楓。
已老仍書癖，懷賢愧易東。
君王問無擇，留意屬溪工。
致齋太常寺以杖畫地成二首·其一
作者：劉攽
朝代：宋

少有閒人訪寂寥，薄雲淡日早春朝。
庭花弄蕊萱生笋，時見東風趁柳條。
致齋太常寺以杖畫地成二首·其二
作者：劉攽
朝代：宋

杖藤爲筆沙爲紙，閒立庭前試草書。
無奈春風猶掣肘，等閒撩亂入衣裾。
致齋雨中寄王彥祖·其一
作者：劉攽
朝代：宋

倚城喬木半參天，雨過交流百道泉。
始覺太常齋不惡，秋風靜裏雨蕭然。
致齋雨中寄王彥祖·其二
作者：劉攽
朝代：宋

細草幽花七月天，曲溝藂石亂鳴泉。
齋居三日遺塵事，夢寂神凝亦自然。
與亭
作者：劉攽
朝代：宋

構亭彼爲誰，高士自相與。
與遊皆可人，與言是真語。
與醉不獨醒，與歌從和汝。
與忘形骸迹，與偕同出處。
實與不待求，久與非强許。
世塗異冰炭，咫尺或齟齬。
開此與者風，寧當轉棄予。
與倪秀才酒
作者：劉攽
朝代：宋

學子青青佩與衿，湘中携手一傷心。
君爲壯者我白首，家在秦州書萬金。
失馬頗能如北叟，似鴞那復怪南禽。
相憐羈旅方無友，齎贈醇醪稍獻斟。
與孫巨源蘇子瞻劉莘老廣陵相遇蘇請賦詩爲別各用其字爲韵每篇十韵·其一
作者：劉攽
朝代：宋

都城每過從，車馬動逾衆。
分飛無此歡，會合杳如夢。
薄霜作微寒，淺水未成凍。
秋花正爛斑，幽鳥雜清哢。
此邦人事稠，南北屢迎送。
以茲信宿間，得與數君共。
遂將結吾廬，念有用餘俸。
稍營負郭田，畢力輸賦貢。
百齡欲過半，來日頗自縱。
冀君數相存，詩酒尚足用。
與孫巨源蘇子瞻劉莘老廣陵相遇蘇請賦詩爲別各用其字爲韵每篇十韵·其三
作者：劉攽
朝代：宋

因言浙江潮，憶上吳山尖。
八月天地空，千里澄圓蟾。
海水爲羣飛，迅雷發幽潛。
壯士懷惴栗，怯夫竊窺瞻。
春風潮水平，青玉開鏡奩。
輕舟載花女，翠髮腰纖纖。
勝事冠東南，君行獨能兼。
吾以狂自名，將老無所嫌。
會當從君遊，不計歲月淹。
鱠魚必令鮮，釀酒勿使甜。
與孫巨源蘇子瞻劉莘老廣陵相遇蘇請賦詩爲別各用其字爲韵每篇十韵·其二
作者：劉攽
朝代：宋

本爲東方生，避世不避喧。
仍慕管夷吾，畏事復畏言。
外物不可期，高風難重論。
我辭金馬門，君來西掖垣。
淮瀕一相見，握手雙淚痕。
矜我鬢雪多，歲月何崩奔。
默然念既往，所遇皆籠樊。
恨不值羽人，拂衣入桃源。
腰間銀青綬，車上朱兩轓。
專城自不惡，相思徒種萱。
與孫巨源蘇子瞻劉莘老廣陵相遇蘇請賦詩爲別各用其字爲韵每篇十韵·其四
作者：劉攽
朝代：宋

嗷嗷南飛鴻，羽翼何莘莘。
哀鳴衡山陽，落影湘水濱。
歲晏道路長，雪霜多苦辛。
豈無稻粱謀，畢弋如魚鱗。
此雁欲誰比，正若羈旅人。
古來瘴癘地，常有忠直臣。
扁舟慎自將，勿重蛟鼉嗔。
鵩鳥惡似鴞，端能伺承塵。
東風發衆芳，宿莽熙陽春。
雁歸君未歸，悵望汀洲蘋。
與宋次道舍人同在殿中覆考進士次道子姪同就御試贈次道二首·其一
作者：劉攽
朝代：宋

池上君今得鳳毛，階庭蘭玉見兒曹。
橫參氣象開衡石，丹桂芬香近赭袍。
冀北群空經相馬，海濱人去復連鼇。
西亳里第烏衣巷，賀客無辭應接勞。
與宋次道舍人同在殿中覆考進士次道子姪同就御試贈次道二首·其二
作者：劉攽
朝代：宋

不恨郎潛有二毛，喜從仙禁接官曹。
重吟紫殿森珠網，縱觀諸郎奪錦袍。
汗血來時皆驥子，神仙不動倚靈鼇。
明堂梁棟掄材盡，世上那知伐斫勞。
與成太博九同年會飲成四韵
作者：劉攽
朝代：宋

江海分龍不計年，異方傾蓋意歡然。
壯夫白首驚相問，濁水清塵默自憐。
萬事過前都是夢，一杯相屬獨非天。
得朋正復同心士，賦咏能忘垂隴篇。
與持國約游環溪大風不果往又過曾氏值主人之病
作者：劉攽
朝代：宋

人事不如意，出門安可期。
終須賞春物，那問主人爲。
與諸公會趙氏園主人加送酒饌既而求詩書五十六字
作者：劉攽
朝代：宋

落木稀疏存葉丹，別筵秋興雜悲歡。
主人愛客願少駐，老子爲君加一餐。
蕭相河山餘带礪，謝公子弟悉芝蘭。
會因休沐觀歌舞，正頼微官謁禁寬。
與顧子惇同爲秘書少監今年余以病求守汝南子惇亦除河東漕作詩紀事亦用送別
作者：劉攽
朝代：宋

蓬萊閣下枕書眠，一日除官不後先。
并土山河多馬地，汝南秔稻濯龍淵。
壯心自喜談兵策，暮齒長慚守乘田。
別後天中相望處，參旗橫注太行邊。
舟中夜飲憶和弟聯句
作者：劉攽
朝代：宋

人生如浮雲，聚散苦不定。
向來詩酒歡，雖唱誰與應。
蟋蟀鳴在戶，玉衡逼冬孟。
悠悠千里思，寂寂中夜靜。
豈曰無他人，不如我同姓。
吁嗟繫名利，有若置機穽。
窘然塵埃中，耻無六翮勁。
訪戴舟已慚，攀嵇駕難命。
臨觴置不飲，引領起獨咏。
莽莽天地昏，誰知我心怲。
舟次淮陰寄張郎
作者：劉攽
朝代：宋

風波不可測，夷險繫所遇。
泊舟淮南岸，始知散千慮。
高秋氣蕭爽，日夕稍寒霧。
漠漠煙水深，翩翩飛白鷺。
值景信所貪，有懷勞反顧。
何時見歸艎，嘯吟成一助。
舟行
作者：劉攽
朝代：宋

川形直如線，川水疾如箭。
扁舟急鳴櫓，頃刻異州縣。
晤語不及聞，注視目已眩。
川后扈予橈，黄鵠莫我先。
客行自超越，快意令人羨。
寄語幽并兒，勿誇鞍馬便。
芙蓉池
作者：劉攽
朝代：宋

風摇羽扇露盈盤，卷卷翻翻欲定難。
醉眼波心歡有遇，水仙傾蓋正相看。
花嶼
作者：劉攽
朝代：宋

孤絕池心嶼，高低水面花。
若無舟楫到，應似隔仙家。
苦寒
作者：劉攽
朝代：宋

不敢怨雲霧，不敢悲雪霜。
此是上帝令，所以誅愆陽。
不見李與桃，前日胡爲芳。
不見蚊與穥，往日胡爲翔。
反時固爲妖，徼倖真不祥。
但令冷氣除，豈敢虞凍僵。
吾道不終窮，君看松與篁。
苦寒
作者：劉攽
朝代：宋

苦寒殊不意，衰老若爲謀。
賜隔青綾被，貧餘白罽裘。
蟄龍才自脫，過雁可深憂。
靳靳西頹日，牆陰肯爲留。
苦寒早朝
作者：劉攽
朝代：宋

漏絕星沈十二門，烈風吹耳萬車奔。
疾驅不敢行馳道，辨色纔能認掖垣。
病眼無堪頻唾沫，瘁肌時復强噓溫。
尚衣仍在青冥外，薄願何當獻負暄。
苦熱
作者：劉攽
朝代：宋

南方炎德非尋常，六月高下俱探湯。
羲和未息不可避，寒門安在徒相望。
苦憐萬物暍且死，反顧一身困在床。
願呼快雨洗六合，徑馭微風周八荒。
苦熱
作者：劉攽
朝代：宋

生長自吳會，北遊逾十期。
來還遂衰老，衰老何用知。
六月江湖間，煩炎若蒸炊。
疇昔不憚暑，今者殊畏之。
纖絺置如仇，羽扇常自隨。
對案不得餐，膾炙成蒺藜。
憶我童稚歲，烈日猶奔馳。
鬥草出百品，承蜩睨喬枝。
磵顔不待濯，流汗始爲嬉。
自憐筋力便，豈謂天序移。
往聞終南間，盛夏含冰澌。
將家就高寒，長與卑濕辭。
苦熱·其一
作者：劉攽
朝代：宋

炎暉不可避，鬰鬰度朝晡。
飛鳥有時墮，高林無事枯。
形骸等外物，橐籥任洪爐。
正有捐塵濁，東浮萬里桴。
苦熱·其二
作者：劉攽
朝代：宋

炎暉共茲世，南紀獨何偏。
天地大爐耳，江湖沸鼎然。
魚龍危失所，黍稷恐無年。
浩蕩思雷雨，長吟雲漢篇。
苦熱登樓
作者：劉攽
朝代：宋

高樓亦炎蒸，况乃樓之下。
念彼生民微，纍纍盡蝸舍。
上天無清風，何以逃永夏。
顧余更緼蠖，眇然用悲吒。
火流暑當反，日暝天欲夜。
我躬且自閱，於此猶閒暇。
茂陵徐生歌
作者：劉攽
朝代：宋

茂陵徐生老且迂，一心區區長信書。
拜章北闕三待報，意欲霍氏安無虞。
那知世主心不同，積惡未極難爲功。
徙薪曲突事不爾，壯侯幾人能受封。
高岸爲谷邱淵移，魯酒之薄邯鄲爲。
人生决己各以時，舊意望君君不思。
荔枝·其一
作者：劉攽
朝代：宋

南州積炎德，嘉樹凌冬綠。
薰風海上來，丹荔逾夏熟。
煌煌錦繡林，亭亭翡翠屋。
鵲頭爛晨霞，天酒瑩寒玉。
流聲感中華，採掇如不足。
開元百馬死，漢堠五里促。
君王玉食間，此薦知不辱。
迨今糟粕餘，猶足驚凡目。
憶初成上林，四方會奇木。
使臣得安榴，天馬來首蓿。
拔芽自幽遐，托地幸滲漉。
我欲咎真宰，喟茲限荒服。
將非名實雄，百果爲羞縮。
區區化工意，聊爾存衆族。
荔枝·其二
作者：劉攽
朝代：宋

錦筵火齊砌金柈，五月甘漿破齒寒。
南國已隨朱夏熟，北人猶指畫圖看。
烟嵐不續丹櫻獻，玉座空悲羯鼓殘。
相見任誇雙蒂美，多情莫唱水晶丸。
荷花
作者：劉攽
朝代：宋

白水滿方塘，荷花五月芳。
弄珠圓不定，濯錦冷逾光。
香憶風醒酒，聲宜雨送凉。
扁舟學騷客，葺室近滄浪。
華山隠者圖
作者：劉攽
朝代：宋

六王昔崩蕩，秦帝按劍興。
虎爭四十年，方隅爲之平。
豪氣竟未已，用民如不勝。
因河既爲池，起洮復堅城。
嘉哉諸老翁，携手西山行。
避世往不返，逍遥塵外情。
明星備灑掃，巨靈爲友朋。
饑食玉井蓮，手携三秀英。
世事一朝變，龍蛇復縱橫。
石火咸陽焚，蟻聚成皋爭。
致身青雲外，顧視不爲驚。
萬期乃須臾，安知谷爲陵。
爾來見圖畫，真氣猶冥冥。
世人但蓬蒿，安知鴻鵠征。
桃源迷去路，蓬萊浪知名。
異時三峰遊，會當慰平生。
蓮池
作者：劉攽
朝代：宋

蓮花水底紅，荷葉岸邊風。
五月蟬鳴後，君應愛此中。
蔡州城枕汝水寒日水涸清淺可愛原父與郡守泛舟川上甚有佳境以書垂報緬想勝遊因形短什
作者：劉攽
朝代：宋

積水寒收潦，深淵浄見沙。
冷光憐玉潔，清鑒絕毫差。
鷗鳥居相樂，漁樵近有家。
濟川新剡木，載石去乘槎。
樹影魚鱗密，城陰瓠子斜。
夤緣忘向背，頃刻變烟霞。
練白翻雲葉，金鎔蕩日華。
照心同不隠，滌慮愛無邪。
客醉風吹酒，歸迷斗轉車。
林宗昔無暇，范蠡去空賒。
鳬雁晴餘喜，波瀾雪後佳。
謝塘芳草夢，依約向無涯。
蔡州路中作五首寄都下·其一
作者：劉攽
朝代：宋

病餘清骨鬢成霜，慚負腰間郡組長。
等是君恩容卧治，淮西何必減淮陽。
蔡州路中作五首寄都下·其三
作者：劉攽
朝代：宋

南城十里短長亭，三月煩君復送行。
道上垂楊猶可折，秋風蕭索不須驚。
蔡州路中作五首寄都下·其二
作者：劉攽
朝代：宋

雨濕城南輦路沙，歸鞍蹀躞喜還家。
病軀復作南州守，空使離憂兩鬢華。
蔡州路中作五首寄都下·其五
作者：劉攽
朝代：宋

朱輪駟馬錦障泥，郡守官儀足品題。
自是老身無宿分，卧乘籃舁一鷄棲。
蔡州路中作五首寄都下·其四
作者：劉攽
朝代：宋

病指拘攣不自如，平居畫諾亦躊躇。
雙魚欲寄諸親故，安得陳遵憑几書。
蔡河漁叟
作者：劉攽
朝代：宋

河冰始消春沮洳，老翁求魚日來去。
川流容船網罟繁，上流下流密如霧。
跳蝦潛斗不自惜，時復鯤鮞聊可識。
吁嗟勞心能幾何，信道相看猶羨他。
薄后廟
作者：劉攽
朝代：宋

駟家冠虎久騰聲，龍躍中都漢道興。
人事能無輸織室，母儀終見葬南陵。
蒼苔複閣連荒草，喬木參雲掛老藤。
欲學靈均紀天問，古堂丹碧正嚴凝。
蘇子瞻家畫松圖歌
作者：劉攽
朝代：宋

君家圖畫皆所見，近得此松尤可羨。
根蟠平石蹙蛟螭，幹出青冥起雷電。
樛枝橫斜復幾尺，綠葉茸茸鋪繡綫。
空堂深沈白日寒，謖謖似有風吹面。
此圖翦裂人不知，塵外分張數流轉。
能令神物還相從，非君苦心誰與辨。
更惜良工名不傳，可憐世俗多夸衒。
爲君作歌君志之，後千百年無復賤。
蘇度支挽詩·其一
作者：劉攽
朝代：宋

翰墨兼能事，功名自壯圖。
雲霄曾幾許，意氣即通衢。
埋玉情何已，修文理不誣。
敢忘徐穉禮，絮酒望江湖。
蘇度支挽詩·其二
作者：劉攽
朝代：宋

前年伯鸞死，卜葬近要離。
今日延陵墓，仍書季子碑。
人琴俱已矣，林壑助悽其。
心許千金劍，終當挂樹枝。
虎子
作者：劉攽
朝代：宋

秦山十月朔風起，寒巖蕭蕭虎携子。
樵蘇繞山不敢採，赤豹黄羆相向死。
關西少年勇似飛，白羽利鏃黄金機。
解胸陷脰心應手，功名一决何辭危。
坐皮食肉已自快，况復猛毅充提携。
雄姿英氣實少並，不堪籠檻長羈縻。
至今求食每摇尾，摧剛遠害誠其宜。
君勿愛澤麋山鹿大如馬，牙角雖具無能爲。
阨窮隠約豈足諱，曾見白額跳踉時。
蟹
作者：劉攽
朝代：宋

稻熟水波老，霜螯已上罾。
味尤堪薦酒，香美最宜橙。
殻薄胭脂染，膏腴琥珀凝。
情知烹大鼎，何似莫橫行。
蠻請降三首·其一
作者：劉攽
朝代：宋

漢軍誅蠻蠻遁走，漢使約降蠻稽首。
天威若日照四海，殺人得賊亦何有。
蠻請降三首·其三
作者：劉攽
朝代：宋

縣官斬敵予金帛，健兒見賞不見賊。
聞道殺人多老農，至今過客猶凄惻。
蠻請降三首·其二
作者：劉攽
朝代：宋

官軍萬人宿山下，百姓避兵多曠野。
秋來雨足荆棘生，鄰里無復歸耕者。
衰羸
作者：劉攽
朝代：宋

衰羸因底病相和，留滯俄然去日多。
却是天憐令壽考，任從人會作風波。
寬心總與歡欣受，述意無妨慷慨歌。
更有南華書數紙，鵬聲蝸角奈渠何。
衰老
作者：劉攽
朝代：宋

蒼耳嬰末疾，浴蘭殊未解。
枲耳傳愈風，及秋始堪采。
惟昔沙塞陰，偶從羊負來。
葡萄安石榴，安可同語哉。
雞雍與豨苓，適用即爲貴。
何必黄金盤，磊落薦滋味。
老人學道破諸妄，猶有塵緣爲疾恙。
安得澡身并澡心，使我有意煙霞上。
襄州淳于髡墓
作者：劉攽
朝代：宋

微言動相國，大笑絕冠纓。
流轉有餘智，滑稽全姓名。
師儒空稷下，衡蓋盡南荆。
贅婿不爲辱，旅墳知客卿。
西戎
作者：劉攽
朝代：宋

旄頭占虜候，鳴鏑射單于。
哀死知明主，和親愧腐儒。
邊鋒少南牧，天馬自東趨。
看撤山西戍，無勞議遠圖。
西湖水决
作者：劉攽
朝代：宋

平原出大水，蟻壤潰長汀。
舟檝疑藏壑，波濤駭建瓴。
蛟龍隨過雨，魚鼈問滄溟。
聞道蓬萊水，桑田亦屢經。
西湖獨行
作者：劉攽
朝代：宋

畫橋朱閣水東西，柳带花梢聳復低。
欲上扁舟還借問，此中時有晉人迷。
西省種竹偶書呈同省諸公并寄鄧蘇二翰林
作者：劉攽
朝代：宋

五月十三竹迷日，今年仍自晏陰初。
分將池籞千竿翠，就得楓槐一雨餘。
紅葉蒼苔相映带，南榮北戶頓蕭疏。
欲爲林下諸君咏，便是濤戎亦盡書。
西都大內作
作者：劉攽
朝代：宋

太紫異垂象，河洛殊出符。
卜食綿往祀，宅中雄別都。
旋宮千萬門，層城十二衢。
佳麗帝王州，爽塏神明區。
過位思自飭，檐闕在必趨。
琉璃映瓦翼，瑲琅耀金鋪。
白日互蔽虧，凉風倏來蘇。
仰視制作雄，疑有神物扶。
始知壯麗功，不使來世逾。
擇材自千章，衒巧非一圖。
儻無日新美，何以除規模。
西賓尚餘諭，望幸猶踟躕。
何當樹翠華，萬玉趨赤塗。
見蘇子瞻所作小詩因寄
作者：劉攽
朝代：宋

千里相思無見期，喜聞樂府短長詩。
靈均此秘未曾睹，郢客探高空自欺。
不怪少年爲狡獪，定應師法授微辭。
吳娃齊女聲如玉，遥想明眸嚬黛時。
觀南戍士
作者：劉攽
朝代：宋

膂力三軍士，由來百戰經。
舞旗翻鳥隼，疊鼓會風霆。
殺氣過銅柱，歡聲塞洞庭。
九州防盜賊，儒服愧青萍。
觀灌園偶書
作者：劉攽
朝代：宋

一叟汲泉摇轆轤，老妻分水亦携鋤。
青青宿草知春入，浥浥蒼苔過雨初。
勞力不應嗤强勉，養生何必待贏餘。
白頭當作於陵子，身教兒孫種樹書。
觀獵
作者：劉攽
朝代：宋

立冬殺氣凝，清霜會晨朝。
滌滌原野空，烈烈荆棘燒。
鷹饑肯爲用，馬寒意逾驕。
旌旗带林莽，笳吹含風飆。
突圍狡獸怒，得雋壯士囂。
老狐屈變詐，文雉輸英翹。
討伐順天時，未許窮奸妖。
翩翩馬上兒，弓箭各在腰。
意矜百戰雄，巧鬥更相招。
控弦落明月，飛鏑來九霄。
雖虐終無傷，爲樂固已饒。
晚臨清汝濱，寒水如落潮。
揮壺酌美酒，醉歸遺皂貂。
觀范公樂有感
作者：劉攽
朝代：宋

蜀公精思古人爲，論樂成書八十時。
那有伯牙爲聽者，空令一足尚傳疑。
羊山鉅黍知無用，牛鐸遺音自不欺。
便欲祠君從樂祖，出門陳迹奈深悲。
觀虎翼士戍宜州
作者：劉攽
朝代：宋

虎賁王爪士，銅柱國南門。
魑魅非人境，蠻夷盡鳥言。
瘴烟旗纛黑，霧雨劍鋩昏。
即路皆無色，何時見北轅。
觀雲
作者：劉攽
朝代：宋

江上秋多雨，山中晝出雲。
太虛終日曀，疊嶂不時分。
半覺蛟龍氣，皆成虎豹群。
微風動閶闔，暫喜見西曛。
觀魚
作者：劉攽
朝代：宋

清濠環城四十里，蒹葭蒼蒼天接水。
使君褰帷乘大舸，觀魚今從北闕起。
開門漁師百舟入，大罟密罾雲霧集。
小魚一舉以千數，赤鯉强梁猶百十。
濁醪賞功傾瓦壺，公言錫爵爭歡呼。
餘人不及色沮喪，數奇天幸相賢愚。
濃雲吹雨寒蕭散，置酒移船泊前岸。
暴殄天物古所矜，誰道於今爲壯觀。
記夢
作者：劉攽
朝代：宋

光彩曜白日，笑語凌高風。
冥漠分永訣，夢想如暫同。
當寐詎知覺，視色旋成空。
達性悔不早，百憂坐相攻。
許州寒食
作者：劉攽
朝代：宋

灌嬰臺畔路憧憧，寒食追遊喜退公。
堤柳媚烟行細綠，野橋橫水陣殘紅。
鞦韆冷颺梨花雨，蹴踘高騰燕子風。
幾處笙歌幾家哭，却愁迴馬夕陽中。
許州西湖觀音像
作者：劉攽
朝代：宋

孤絕佗山碧海濱，天花水月靜無塵。
客槎不載支機石，爲見閒遊得度身。
許真君祠
作者：劉攽
朝代：宋

舊怪神仙事，燕齊得浪傳。
丹青此堂上，想像爲依然。
謝霍丘靜樂亭
作者：劉攽
朝代：宋

河陽種花春已滋，彭澤釀酒醉無期。
宣城家聲故未泯，單父絃歌方爾爲。
會知丘壑潛高興，新作池塘出夢思。
多慚嵇呂相思意，空寄羊何共和詩。
讀李某詩
作者：劉攽
朝代：宋

李某崆峒人，生長西北蕃。
赤鬢如蝟毛，僅能爲漢言。
筋力勇自負，馬上带兩鞬。
作賊十數年，身有百刃痕。
泳河不用舟，羊革隨輕軒。
危厄輒自脫，天幸尚得存。
過壯忽自悔，翻然歸漢恩。
徙家汾水陽，百口蒙輕溫。
拜官隨立功，俄列上閤門。
封侯未可量，專城誰復論。
已見狄將軍，堂堂樞府尊。
由來功名際，鵰鶚勝皇鵷。
富貴百惡除，詎問鉗黥髠。
豈與詩書士，履繩不敢奔。
終身蹈薄冰，衆口猶喧喧。
讀黄寺丞十月十三日寄原甫詩因同作
作者：劉攽
朝代：宋

寒日流短明，凉風起秋色。
嗷嗷雁晨翔，悄悄蛩夜織。
節物悲旅人，天地亦行客。
心事已如翁，但知頭未白。
黄公青雲氣，疇昔振六翮。
成紀獨不侯，長沙嘗遠謫。
賣瓜青門外，種豆南山側。
浩歌寫窮愁，我預聞損益。
外事來無涯，開口笑不得。
惟當林下遊，相存度阡陌。
貂裘
作者：劉攽
朝代：宋

季子高談萬乘前，黄金白璧等虛捐。
貂裘敝盡風霜苦，却憶周南二頃田。
貝州亂二首·其一
作者：劉攽
朝代：宋

軍書羽騎曉紛紛，兵起清河一日聞。
多少衣冠盡塗地，憑高依約見妖氛。
貝州亂二首·其二
作者：劉攽
朝代：宋

金印他時恩澤侯，專城意氣凜生秋。
軍中成敗如翻水，空使明堂旰食憂。
負暄
作者：劉攽
朝代：宋

聞道帝師仍負暄，遥知愛景滿維垣。
鷹揚肯顧踆烏逝，龍衮尤憐夸父奔。
赤舄正宜隨步武，白駒那敢離庭軒。
野人皆欲獻天子，他日期公助一言。
貧交行
作者：劉攽
朝代：宋

貧交多相憐，富交多相捐。
貧富尚不保，死生安可道。
人能無以聲利爲，貧交富交皆不欺。
君不見蕭朱隙末張陳死，惟有管鮑真相知。
賀吳九
作者：劉攽
朝代：宋

儒術喜迂闊，學官每留滯。
君侯誠百一，才智兩自異。
新書三十章，慷慨天下事。
每聞一篇奏，左右稱萬歲。
峨峨蓬萊山，冊府上帝秘。
紬書必英才，念子方歷試。
前此三數公，致身自容易。
心知青雲路，已識翰飛地。
豈獨鉛槧間，是正瓊瑶字。
顧念傾蓋交，寂寞彈冠意。
賀玉汝殿中御史
作者：劉攽
朝代：宋

世許忠臣子，仍爲憲府官。
自宜棠棣萼，復正觸邪冠。
霜肅臺中柏，香餘省署蘭。
鷹鸇與秋勁，冰玉瑩心寒。
去路鄰霄漢，無人怨鏌干。
流傳廟廊語，聳激壯夫肝。
賀王丞相賜玉带
作者：劉攽
朝代：宋

捷書吉語報安西，辨色彤廷喜氣齊。
蕭相論功非汗馬，晉公成事有通犀。
尚方製作皆金玉，委佩光華想虹蜺。
欲問九環加賜衮，何如判白授封圭。
賀隠直
作者：劉攽
朝代：宋

舉國皆儒服，吾人智有餘。
焚舟濟河後，埋劍發硎初。
天路騫黄鵠，雲濤縱巨魚。
殷勤故人意，青眼看鄉書。
賞心亭
作者：劉攽
朝代：宋

高堂面虛無，水色照羣有。
不知歸流永，但見來帆久。
蒼翠前後山，起伏龍蛇走。
荒蕪六朝舊，獨此存不朽。
凉風西北至，蕭颯驚戶牖。
秋意倏已高，玄蟬嘒衰柳。
主人厚賓客，嘉贈隨所取。
爽豁破縈紆，高凉謝塵垢。
開筵窮日影，玉斗湛清酒。
長歌激梁塵，爛醉頗無負。
羈遊屢飄蕩，攀援每遲後。
數公傾蓋歡，夙昔故未偶。
夜闌天正黑，出戶攬星斗。
明發復殊方，行行但回首。
贈周員外鼎
作者：劉攽
朝代：宋

束髮去鄉里，白首還舊丘。
曾無高蓋車，顧爲夸者羞。
歲晏東皋田，躬耕方薄收。
知君近有道，足以無外求。
贈楊次公秘丞
作者：劉攽
朝代：宋

莫將陽九歸時數，自爲乾封致吉祥。
必若中興待雲漢，枉教流議及桑羊。
相望冠蓋交馳傳，躬作犧牲屬奉常。
膚寸崇朝看變化，吾農從此萬斯箱。
贈鄰翁
作者：劉攽
朝代：宋

與彼茅茨接，看渠卜築初。
丈人真耄矣，孺子復何如。
翁且勤杯酒，兒教讀道書。
衡門來往近，時爲過吾廬。
贈黄安期推官
作者：劉攽
朝代：宋

退之謫陽山，始得區生喜。
其後遷揭陽，頗復稱趙子。
窮荒非人境，瘴海絕涯涘。
親識久去眼，此言不到耳。
所歡誠易爲，未必盡洵美。
諭如逃虛空，聞人足音爾。
我來衡山陽，情况本異此。
一意等萬殊，何嘗分遠邇。
四海皆兄弟，蠻貊固州里。
而於擇友間，頗戒不如己。
乃得黄夫子，風韵淡如水。
爲學本之性，言文貫於理。
遺我累幅書，磊落字盈紙。
不詭亦不矯，不華仍不俚。
胡爲連城珍，韞藏匵與匭。
賞心一何快，區趙非所擬。
昔我在朝廷，嘗得二三士。
聲名未振發，自任以爲恥。
于今復何能，有志而已矣。
譬將助飛遷，身方在泥滓。
作詩寫吾心，詞殫意未已。
贈黄朝議
作者：劉攽
朝代：宋

黄公八十健精神，遠近推爲五福身。
樽酒不曾輕賤士，爐丹時復遇幽人。
晚夸鄉里拖金紫，早見兒孫列搢紳。
一事世儒難學處，弟兄歸老樂相親。
贈黄知錄
作者：劉攽
朝代：宋

此身羈宦閉門居，里巷蕭條到客疏。
道舊瀟湘與誰可，無雙江夏即君歟。
塢中吹笛無留事，悵望何人得異書。
翠羽明珠生海潏，更知名下不應虛。
赤甲祈雨是日獲之
作者：劉攽
朝代：宋

君不見赤甲之淵色如墨，中有神物不可測。
潛雖伏矣心念國，翕忽變化誰能識。
五月亢陽裂金石，婦女悲號望膏澤。
簫鼓甘香樂靈德，須臾晦冥天正黑。
風雷硼轟震穹碧，霧雨霶沱掃炎赫。
生物欣欣動顔色，樵童牧豎亦嘆息，千秋萬歲無終極。
赤甲競渡
作者：劉攽
朝代：宋

古潭蒼蒼照毛髮，龍藏水心波色活。
風雷如在石壁下，有時雲雨何倉卒。
今年天旱百昌死，神物亦恐俱埋沒。
南人厭龍抱珠睡，駢舟伐鼓探龍窟。
皆言龍驚當上天，九河翻雨石湧泉。
君不見朝來積水上，魚鼈死盡龍安眠。
赴官京東同舍諸公觀音院見餞有贈并簡不至者
作者：劉攽
朝代：宋

今日承人乏，東州假傳車。
勞生復去國，垂老欲捐書。
斗酒相爲樂，諸家食有魚。
華燈續光景，鳴笛問吹噓。
即事已陳迹，懷人方跂予。
要官多謁禁，數子莫情疏。
啼鳥春猶淺，高花日勝初。
朝回應見念，會語殿中廬。
退朝
作者：劉攽
朝代：宋

慮澹事從簡，興發謀豈豫。
退朝建禮門，走馬長楸路。
陰風脫林槁，朝日破寒霧。
簡書亦優遊，賓友慰遲暮。
神仙未嘗學，皋壤欣所慕。
靜境出自然，勝遊非浪聚。
杯觴謀須臾，肴蔌訊無慮。
賞音愧聞絃，和歌容執御。
退朝觀御溝上雜花贈陸四
作者：劉攽
朝代：宋

溝水去無窮，宮花映日紅。
惜陰猶宿露，照影獨衰翁。
燕語晴明外，風香錦繡中。
爲非溫室問，心賞幸君同。
送人之官嶺南
作者：劉攽
朝代：宋

過嶺幾千里，孤城近海涯。
地溫饒瘴毒，民惡半蠻家。
并日初開市，非春亦有花。
知君望星斗，西北認京華。
送傅推官
作者：劉攽
朝代：宋

武仲高材筆不休，相逢傾蓋復離憂。
黄河赤鯉强三尺，他日無煩數置郵。
送僧子南
作者：劉攽
朝代：宋

脫身游萬里，空手出長安。
猶以抱琴樂，不知行路難。
春歸吳國遠，水滿紫溪寒。
越俗今章甫，疑師不著冠。
送儀父清溪縣丞
作者：劉攽
朝代：宋

雖方六七十，皆有萬千家。
贊府亦製錦，到官殊及瓜。
山苗甘笋蕨，溪飯飽魚蝦。
爲爾傳清白，遺黎每嘆嗟。
送光祿呂卿知懷州
作者：劉攽
朝代：宋

卿秩西來郡組新，東京故事本憂民。
太行形勝連天黨，積石波濤會孟津。
千里雄風隨坐嘯，百城膏雨待行春。
期年定有周堪詔，父老無勞借寇恂。
送刁節推歸江南此君辟孫并州幕府府罷遂棄官·其一
作者：劉攽
朝代：宋

長平幕府可張羅，誰見當時賓客多。
還有任安如砥柱，故山歸卧恣頹波。
送刁節推歸江南此君辟孫并州幕府府罷遂棄官·其二
作者：劉攽
朝代：宋

中軍高韵拂雲霓，世路能將寵辱齊。
君去可無離合恨，不應流涕悵睽携。
送劉四畋二首·其一
作者：劉攽
朝代：宋

四海皆兄弟，吾宗加老成。
好書如子政，飲酒勝公榮。
今日鱸魚膾，羨君乘興行。
秋風峽中度，快意聽潮聲。
送劉四畋二首·其二
作者：劉攽
朝代：宋

肥水不能遠，祇今行子東。
高秋千里月，暮景一帆風。
時節迎黄菊，汀洲下早鴻。
江天多勝事，無術與君同。
送劉誼先輩尉涇縣
作者：劉攽
朝代：宋

詔除芸閣吏，名屬太常書。
高第余無愧，同宗誰不如。
鄉情歡賜服，壽酒慶安輿。
正復秋風起，滄江厭膾魚。
送劉長官桂府掌機宜
作者：劉攽
朝代：宋

桂林風物舊宜人，雪片梅花五嶺春。
心喜大江流瘴霧，眼看南極異星辰。
軍中羽檄時無警，徼外明珠日獻珍。
酒量問君能幾許，越猿蠻鳥易傷神。
送原甫帥永興
作者：劉攽
朝代：宋

讀書當爲王者師，論兵要作萬人將。
古來志士希兩遂，白首儒生彼無望。
騏驎一出凡馬空，豫章蟠根歲逾壯。
金華事業爛然新，徂西謀謨誰與讓。
旌旗蔽日紅半天，笳鼓隘塗車萬兩。
中軍令出聽無譁，秦山渭水皆東向。
荒夷憺威霜雪明，屬城陽和春日亮。
趙張成事不足論，方虎遺詩猶可尚。
龍文金鉉待調飪，鉉樞斡中付群當。
西人歡歌公肯留，公車雙鹿畫轓上。
送呂國博知常州
作者：劉攽
朝代：宋

計然餘半策，賈子就新書。
屈意銀青綬，之官鳥隼旟。
丹楓千里遠，秋興二毛初。
最可羞晨膳，蓴絲雜膾魚。
送呂郎中知解州
作者：劉攽
朝代：宋

南風吹雪暑飛霜，瞬息高車起重裝。
胡馬邇來充牧苑，漢兵無處不餘糧。
部丞亟上司農奏，腰組仍夸太守章。
正頼研桑密心計，晚從王謝識諸郎。
送喬左藏自太常博士除知施州
作者：劉攽
朝代：宋

志士變衣非變性，丈夫能勇亦能言。
東郊不顧田二頃，愛子歡然弓兩鞬。
黔水犀牛群解鴆，峽山猱子躁欺猿。
蠻溪未足紆長策，會使天驕祭北門。
送子惇出使河北
作者：劉攽
朝代：宋

禹積基壺口，堯仁被冀方。
官迎赤車使，詔選瑣闈郎。
力學推元稹，高才屬長康。
壯懷來慷慨，得志自軒昂。
愛直容知默，中和異吐剛。
一臺傳駮議，二府見分章。
前效平原淺，嚴威夏日長。
居常祇逢掖，試躍即干將。
雲漢昭回地，鵷鸞八九行。
穹廬休夕拜，覢弩備晨裝。
洚水成滔陸，流庸頗異鄉。
挂冠勞畚鍤，佩犢問耕桑。
哺乳增襵粥，完膚滌痏瘡。
朴忠將漕最，惇厚訓兵强。
冀馬羅馳傳，河魚飽食魴。
細書夸睇視，淳酎沃煩腸。
肯作田園計，寧嫌鬢髮蒼。
能令老者奮，直與大鵬翔。
處世當何語，懷君豈易忘。
哂由終所畏，與點自知狂。
送孫巨源
作者：劉攽
朝代：宋

衰老不擇交，傾懷未嘗悔。
非吾相知心，亦有中獲罪。
誰能若楸柏，雪霜不變改。
自念孤劍心，炯然鎮長在。
識君始恨晚，及此將十載。
相與忘形骸，依然見樂愷。
翔鳳刷羽儀，天真輝文彩。
清泉濬長源，濫觴已自倍。
乘間輒相過，慰我胸傀礧。
使我意軒昂，脫我中心痗。
今君官南州，揚帆盡淮海。
腰綬盤青緺，兒衣間繒綵。
蘭羞當及時，倚門方有待。
一值歸飛鴻，寄聲尚無怠。
送學正李秀才歸蜀
作者：劉攽
朝代：宋

金馬書來信不違，相如獨授七經歸。
郡迎徐孺知懸榻，家望蘇秦想下機。
峽底奔雷江亂湧，嶺頭如雨石交飛。
丙魚郫酒歡閭里，悔殺京塵化素衣。
送宋次道知絳州
作者：劉攽
朝代：宋

銅鞮宮觀久塵埃，樊守園池亦壯哉。
屬縣老人書亥字，臨汾神祀問臺駘。
土風頗記堯遺俗，府吏猶疑楚有材。
漢史待君成十志，傳車長望北風來。
送張七和州判官
作者：劉攽
朝代：宋

從仕如博弈，百萬繫一擲。
君看大司馬，二十好顔色。
與子昔獻賦，共登東堂籍。
留滯向十年，尚爲諸侯客。
我愚數亦奇，連蹇不自惜。
念君復何爲，無乃玄尚白。
時平棄奇節，幕府鮮籌畫。
譬如塒𡏝間，安用鸞鵠翼。
高秋江湖深，莽莽煙水碧。
輕舟犯蛟鼉，勉子慎行役。
送張六入浙東
作者：劉攽
朝代：宋

君侯曾一仕，已作棄官歸。
又欲過吳市，還愁脫賜衣。
春風解冰雪，澤國盡芳菲。
相望不可及，孤雲天外飛。
送張器判官
作者：劉攽
朝代：宋

平吳舊族仕中朝，湯樂徐馮已寂寥。
吾子白頭趨幕府，同年黄綬亦雲霄。
著鞭跨馬須爭道，奮臂呼盧更叱梟。
顔駟馮唐俱晚遇，不妨青紫老垂腰。
送張器著作
作者：劉攽
朝代：宋

長裾欲敝二毛侵，他日聞君東武吟。
騏驥老成方得路，梧桐焦尾始知音。
蓬萊著作芸香馥，楚澤絃歌笛竹深。
七十封侯殊未晚，相看感激壯夫心。
送張太保知冀州
作者：劉攽
朝代：宋

使君使敵前歲中，手爲單于畫吉凶。
敵人破膽不敢迕，即日歸報明光宮。
漢家牧師三十六，水甘草豐馬數足。
問誰虎臣司苑門，極望離宮皆苜蓿。
長河東來橫冀州，雄雄大府森戈矛。
紅旗照天軍令肅，紫髯昂藏居上頭。
將軍威名動殊俗，天子今無北顧憂。
舊傳冀土多良馬，歲看北客輸旃裘。
廟謀將新赤岸澤，强鄰猶知博望侯。
使君家聲仍世傳，慷慨功名方壯年。
黄金如斗組丈二，富貴光華真謂賢。
送張益宣州法曹
作者：劉攽
朝代：宋

掾曹仁恕用，郎選孝廉爲。
之子文無害，居廷敢决疑。
一王除制作，三尺著毫釐。
過眼皆成誦，讎書自所宜。
察廉時爾貴，治道吏爲師。
去去弦歌化，當如別後思。
送張益宣州法曹
作者：劉攽
朝代：宋

謝守宣城句，偏矜呂法曹。
郡齋應似舊，廷掾不徒勞。
東北歸流駛，空虛去棹高。
木瓜因贈客，并擇兔千毫。
送張直溫主簿赴南陽
作者：劉攽
朝代：宋

張君年少予，冠歲聚公車。
留落成强仕，聲名就子虛。
穰橙千戶富，潭菊萬家居。
吏隠何爲樂，優游不廢書。
送張遂州
作者：劉攽
朝代：宋

九折無艱蜀道通，使君車騎最雍容。
尚書不復拘三輔，御史仍開給五封。
接境去思棠樹密，退公歡燕綵衣重。
治民固有張京兆，坐看巴人益劭農。
送徐君章
作者：劉攽
朝代：宋

每秋送客常羨人，今秋送君尤惜別。
白髮相知無幾何，明日扁舟成楚越。
忘形誰復到爾汝，末路轉憂欺老拙。
西風落葉密如雨，信宿長淮見清月。
紫蟹出籪加二螯，白魚掛網色勝雪。
人生功名何由致，適意勿羞徒餔啜。
何時亦得東南征，赤脚吳溪嘲釣碣。
送從兄思甫尉富陽
作者：劉攽
朝代：宋

南州吏數千，尉事獨神仙。
平日稀桴鼓，端居數醉眠。
潮聲雷出海，山色劍橫天。
會盡登臨興，淹留肯計年。
送慧思歸吳
作者：劉攽
朝代：宋

塵埃十年夢，江海一身歸。
境與夙心會，事容前日非。
連山橫遠勢，定水湛明輝。
別後相望處，雲孤雁自飛。
送曹輔奉議福建轉運判官·其一
作者：劉攽
朝代：宋

馳傳典州名字高，溪山更不厭勤勞。
吏逢照膽新磨鏡，事似屠牛已善刀。
頗說團茶如湩酪，欲將丹荔比葡萄。
使君詩思過泉湧，爲賦佳篇悟此曹。
送曹輔奉議福建轉運判官·其二
作者：劉攽
朝代：宋

陳植文華斗石高，景宗詩句復稱豪。
數奇不得封龍頟，祿仕無妨似馬曹。
蠹簡傳將蝌蚪字，銛鋒瑩出鷿鵜膏。
南州山水能爲助，更看英詞勝廣騷。
送李士寧山人
作者：劉攽
朝代：宋

帝城車馬日喧喧，物外相從意爽然。
自有藥壺容到客，獨摩金狄嘆流年。
高秋天幕收零雨，清露風林嘒暮蟬。
曾愧丹砂爲狡獪，更談滄海變桑田。
送李太博知梓州郪縣
作者：劉攽
朝代：宋

亦有飛鳬舄，那知蜀道難。
峽山從劍盡，江水向浯寬。
近邑輸鹽井，連城接錦官。
清風足富俗，唯寄七弦彈。
送某
作者：劉攽
朝代：宋

詞曹大府掾，誰謂詔恩輕。
遺愛念諸父，司存從汝兄。
男兒貴壯志，子弟習家聲。
努力自勉勵，吾衰觀爾成。
送楊康功知安豐縣
作者：劉攽
朝代：宋

楊郎作文殊勇爲，辯如濤波捷刺蜚。
相逢喜吾故人子，門風宛存令我悲。
艾蘭驅車最先入，百箭穿楊誰可及。
擢第勝人十改官，作官不辭萬家邑。
勸耕課桑力有餘，吏事不受崇空虛。
後生才資動出衆，何至苦心城旦書。
清泉百里環芍陂，楚人千年長不饑。
叔敖子孫負薪苦，念爲廉吏何可爲。
忽憶雲臺故侯司空公，五郡士馬河西東。
功名亦有際會數，退讓自是雄雋風。
誰謂鄙夫老昏忘，屈指古事猶初終。
作詩寫此豈有意，正若指點山水書魚蟲。
送楊秘丞
作者：劉攽
朝代：宋

結髮仕明世，四十列朝籍。
漢庭殊多賢，向子每嘆息。
羈旅間何闊，相逢頭已白。
車馬故匆匆，復爲北州客。
蕭條大河渚，疲瘵空城域。
思得愛人長，而君著吏迹。
去思常藹然，所居不赫赫。
推此化百里，坐當致繁殖。
常服子路言，有志千乘國。
饑饉師旅餘，可使義且力。
由來騁騏驥，歷險始盡識。
尚恨此中小，頗復拘繩墨。
太平進取難，子雲嘗執戟。
金張許史間，無所用奇策。
不如課農桑，絃歌樹風績。
無由之武城，贈詩慰相憶。
送楚南
作者：劉攽
朝代：宋

心寄江湖上，樂聞遊子歸。
送君從此去，脫葉正秋飛。
雲水聊破浪，風塵今振衣。
山僧不善飲，定負蟹螯肥。
送歐陽永叔留守南都
作者：劉攽
朝代：宋

白水帝舊里，大火天明堂。
王都異豐鎬，原廟崇高光。
畢命繼三后，商邑正四方。
保釐自古貴，僉曰朝論昌。
前旌鳥隼旟，左佩麒麟章。
阨途亂鐃吹，先路交壺漿。
風物盛山東，令人憶游梁。
緬然嚴鄒徒，賦筆嘗慨慷。
廢池掃清冷，舊苑開荒凉。
終留相如坐，一伴鳬雁翔。
送江淑寺丞棄官歸江州
作者：劉攽
朝代：宋

時事不可願，還家方自由。
看山一長嘯，飲水亦消憂。
林竹通鄰里，陔蘭潔膳羞。
還將計然策，江上倚扁舟。
送汾西高長官
作者：劉攽
朝代：宋

堯風遠以深，千載殊未央。
寥寥蟋蟀詩，在晉謂之唐。
今君試宰邑，正復汾一方。
民社非不榮，腰有銅墨章。
安得六七十，而非諸侯邦。
翳翳桑麻區，雞犬音相望。
因俗固易治，學古子所長。
勿嗤儉以勤，葛屨從履霜。
期年會有成，坐見鳴鳳翔。
吾知尹翁歸，治迹由平陽。
遠道悵分手，游子懷故鄉。
離羣以索居，愧慚參與商。
送滿龍圖知襄州
作者：劉攽
朝代：宋

鳳林關下七連城，獵獵霜風卷旆旌。
漢陰抱甕防機械，峴首沈碑認智名。
季孟中間欲誰與，英賢餘事亦難平。
習池倒載時一往，却是古今真實情。
送王仲素寺丞歸灊山
作者：劉攽
朝代：宋

灊山隠居七十四，紺瞳綠髮初謝事。
腹中靈液變丹砂，江山幽居連福地。
彭城爲我駐三日，明月滿船同一醉。
丹青細字口傳訣，顧我沉迷真棄耳。
來年四十髮蒼蒼，始欲求方救憔悴。
他年若訪灊山居，慎勿逃人改名字。
送王兖州
作者：劉攽
朝代：宋

卧閣偏州獨老夫，三年化盡白髭鬚。
故人始得班荆語，督府相觀剖竹符。
舊學翰林君子澤，雄文策府列仙儒。
蛟龍莫作池中物，老驥幾爲轅下駒。
腰底印章馳傳乘，道傍冠蓋棄關繻。
黄金上冢家相樂，文弩迎官吏疾驅。
甲子可憐同步武，光陰稍覺近桑榆。
掛車正爾思前路，畢娶由來異壯圖。
笑謔會須矜此酒，分飛何必待長塗。
側身東望艱梁甫，猶冀君家有隻鳬。
送王同年殿丞知鄞縣
作者：劉攽
朝代：宋

結愛愧同年，君先予著鞭。
稍遷鈎盾省，歷試武城弦。
越嶺霞明日，南溟水浸天。
微官等不遂，欲治子猷船。
送王廣淵郎中知潁州
作者：劉攽
朝代：宋

二月潁河春水生，檣烏相望使君行。
東風不起驚濤勢，遲日何妨短驛程。
坐有圖書歡傲吏，靜看魚鳥忘專城。
漢庭良守誰先賞，會見膠東舉相成。
送王汝州
作者：劉攽
朝代：宋

讀易絕編經獲麟，廷臣推汝老成人。
宦遊獨怪烏衣晚，吏隠何妨青綬新。
風穴不應長嘯虎，湯泉寧復爲煎薪。
高齋有勝宣城處，三十六峰爲近鄰。
送王相公
作者：劉攽
朝代：宋

白麻詔出鳳凰池，金節銅符副錫珪。
故事周公不之魯，是行山甫亦徂齊。
百年禮樂更檮杌，萬國車書載狄鞮。
開闔乾坤容海運，斡回樞極寄杓携。
故都形勝餘龍虎，開府文章盛壁奎。
列坐諸生親絳帳，縱談禪伯得金篦。
四山嵐氣連松梓，二水波濤亂鼓鼙。
里老傍車看畫鹿，江靈低首避燃犀。
鴻河带地長餘潤，蟠木開花亦有蹊。
躍冶空慚折鉤喙，在鈞仍似落巢泥。
苦心刻鵠纔成鶩，卑意函牛祇洎鷄。
早晚重開丞相閣，爲公羸馬踏沙堤。
送王肅侍禁新安監酒
作者：劉攽
朝代：宋

丹穴鳳皆好，藍田玉自溫。
流傳洛生咏，嘆賞貴公孫。
好事欲成癖，著書經閉門。
看君桂枝擢，祿仕復誰論。
送畢長官
作者：劉攽
朝代：宋

銅墨非君志，仙鳬爲我來。
三年話傾蓋，十日算銜杯。
許與羞垂白，飛騰指上台。
倚門方有待，未覺厭京埃。
送直史館孫兵部知陝府
作者：劉攽
朝代：宋

侍臣數厭承明廬，太守何妨太史書。
十里九坂二殽道，駟馬高蓋朱輪車。
分陝已信召南貴，補郡詎比平原疏。
諫垣風彩東觀筆，不待上計看回輿。
送福州范文學兼寄張宜
作者：劉攽
朝代：宋

山林忍長饑，君門不易入。
今時行路難，自古志士泣。
范生岷峨秀，學古名字立。
流沙萬里駒，未恨晚羈縶。
一命吏甌越，扁舟去鄉邑。
文學亦備員，海禺更卑濕。
揚帆下三峽，南斗安可挹。
問津頗浩蕩，蹈險實蹇澀。
吾聞養賢俊，不但糠籺給。
乃知黄金臺，始隗衆士集。
送行勿惆悵，人壽期七十。
古來功名士，白髮亦可及。
因君謝張老，青紫未易拾。
且當黄鵠舉，不爾玄蛇蟄。
送程少卿
作者：劉攽
朝代：宋

使君船舸如浮宮，蕩蕩帆影垂白虹。
苦無三江五湖水，安見一日千里風。
長蛟巨魚遠避去，水府泉室深玲瓏。
使君按俗不異此，意氣自覺凌虛空。
滕王閣前流水白，西山落日銜微紅。
城頭臺榭眺望極，玉壺置酒光融融。
勝遊重臨不隔歲，塗歌巷祝歡南公。
作官得此亦是少，况復章綬彌尊崇。
南金折鈎富九鼎，荆揚塗泥多歲豐。
會令利術析毫末，萬古江流常向東。
故鄉秀水三百里，送遠遊子情無窮。
遥知躧履待高士，安得羽翼隨飛鴻。
送章學士知湖州
作者：劉攽
朝代：宋

昔賢爲親屈小官，使君專城情更歡。
連山大湖水凝碧，高蓋駟馬車塗丹。
綵衣兒戲養顔色，箬酒賓宴羅杯盤。
吳興釣碣亦可羨，悵望從事空南冠。
送胡因甫知湘鄉縣
作者：劉攽
朝代：宋

雲水長沙國，銅章邑大夫。
俗傳鴞似鵩，仙化舄爲鳬。
卑濕加餐飯，絃歌豈壯圖。
洞庭見歸客，書信不宜無。
送虞太熙著作知番禺縣
作者：劉攽
朝代：宋

遠師猶覺丹青似，大邑知無盤錯憂。
梅嶺山長因海盡，夜郎江闊傍城流。
鯨魚浪作傖人鱠，槎客常隨賈舶舟。
莫爲風帆徑清淺，秘書仍自有蓬丘。
送袁生
作者：劉攽
朝代：宋

巴蜀窮天險，驚君便向西。
長年勞賈勇，懸度約輕齎。
行止千金子，艱危萬丈梯。
自憐傾蓋舊，即事復睽携。
送裴二知蘇州
作者：劉攽
朝代：宋

著書玄尚白，送客鬼揶揄。
積水望江海，秋風吹軸轤。
貴人千騎長，紫綬左魚符。
遺愛留南國，歡聲接舊吳。
曉霜繁橘柚，過雨熟菰蒲。
安得如王子，從君飛隻鳬。
送裴太博
作者：劉攽
朝代：宋

萊子頭垂白，斑衣歡過人。
官知爲親屈，祿足代家貧。
歸雁江南遠，芳蘭雪後新。
仙舟興不淺，致意越鄉春。
送裴如晦知潤州
作者：劉攽
朝代：宋

柳陰深碧黄鸝語，川水平堤鷗鳥舞。
送君臨流眼暫明，愛此虛凉少塵土。
何况連檣一月行，吳山楚水相逢迎。
稻花吹雨香不絕，蘆葉摇風聲正清。
北固樓臺似圖畫，廣陵欲渡聞潮生。
縹壺盈前京口酒，紅旆相隨北府兵。
少年投栗常爲樂，晚歲甘棠空涕零。
望君鴻飛不可攀，白頭方出玉門關。
獨向天涯共明月，猶應夢裏借千山。
送裴郎中知房州
作者：劉攽
朝代：宋

好去臺郎應列星，異於遷客向房陵。
且看銀印懸青綬，可在金輿與玉乘。
柏塢麝臍香不雜，竹崖牛角價無朋。
清通便是循良術，三最從君數吏能。
送謝大城南還遊集禧觀寄謝大得箕字
作者：劉攽
朝代：宋

驟雨墮河漢，烈風振南箕。
秋陰變蕭爽，重此田野期。
森木蔽嚴籞，交流會清池。
幽鷺起豐草，鳴蟬嘒喬枝。
客車忽已遠，樽酒難重持。
誰令語言適，冞作別後思。
夕霽歸馬輕，叩戶仙真祠。
羽人披衣笑，官殿凉參差。
黄鵠自飛來，青竹方可騎。
相從豈無術，望君隔前陂。
送謝師厚知唐州
作者：劉攽
朝代：宋

腰虎憑熊近越鄉，方城南望色蒼蒼。
社人隨處祠桐柏，傳馬來時認肅爽。
兩國風煙通置吏，百年荆棘勸鋤荒。
王成勞徠先蒙賞，史起猶應問濁漳。
送賈士彥延平知光化縣
作者：劉攽
朝代：宋

名家千里駒，富學五車書。
柱史文無害，絃歌智有餘。
素風存翰墨，陰德在門閭。
江漢子男邑，穀城桑柘墟。
曾爲都尉治，今亦萬家居。
安穩飛鳬舄，新鮮縮項魚。
繡衣夸里父，壽酒薦親輿。
不作期年別，看君就詔除。
送邵中允知華亭縣
作者：劉攽
朝代：宋

一登文石陛，立拜紫泥書。
省戶方通籍，絃歌想下車。
飛鳬來不遠，唳鶴聽何如。
莫作陶彭澤，田園與世疏。
送邵興宗之丹陽
作者：劉攽
朝代：宋

赤日裂石土，萬家如烘爐。
君行何事役，似爲貧所驅。
埃塵稍去眼，雪景日蕭疏。
扁舟乘長風，倏忽遍三吳。
六年羈旅倦，一旦誰掃除。
慎勿忘回首，浩蕩江山娛。
送鄭五下第西歸
作者：劉攽
朝代：宋

萬里河西路，憐君徒步歸。
遊人並塞少，落葉待霜飛。
相得不恨晚，知音深謂稀。
壯心須慷慨，勿學淚沾衣。
送鄭推官
作者：劉攽
朝代：宋

此邦人事少，離恨不關心。
頓與吾子別，如何旅思深。
暖風隨躍馬，永路變鳴禽。
蓬鬢添衰白，知予厭滯淫。
送鄭秘丞知邛州蒲江縣
作者：劉攽
朝代：宋

明府之官固有程，巴江繚繞趣君行。
孤帆去遠滄浪色，百丈牽遲灧澦聲。
火井煮鹽收倍利，山田種芋勸深耕。
舊來邛竹通西域，邊吏還知健令名。
送陳同年遊固陵
作者：劉攽
朝代：宋

送君固陵遊，勿憶炎漢初。
天地不中裂，雄傑爭錙銖。
追兵下陽夏，百萬風雨俱。
鴻溝不可恃，平分知厚誣。
叱咤梁齊君，王業成斯須。
鬥智不若諼，小信良區區。
爾來數千歲，英氣存信書。
山川未改舊，壁壘皆丘墟。
寄心阮嗣宗，撫掌當踟躕。
送陳成伯出牧陝府
作者：劉攽
朝代：宋

陳公六十丐朱輪，豪氣誰憐亦爲貧。
原上鶺鴒深涕淚，櫪間騏驥發精神。
山違折坂皆夷路，河透釃渠即要津。
千歲海棠死鐵色，因君光彩會如新。
送隠直
作者：劉攽
朝代：宋

齊楚分飛歲月遷，微官落拓竟依然。
青雲可願已三仕，白首幾何頻十年。
自昔彈冠深有意，到今同病祇相憐。
陰風朔雪河梁別，乘興仍思訪戴船。
送隠直歸扶離
作者：劉攽
朝代：宋

羈旅自無友，非因七不堪。
逃空見人喜，失學向君慚。
貧病意不展，滯留情未甘。
相從欲有問，空法本傳南。
送雍元直使浙右
作者：劉攽
朝代：宋

詔給四封傳，自乘千里船。
雲山深發興，秋物正蕭然。
零雨隨持節，驚濤避執鞭。
鱸肥稻米白，勝事奈君偏。
送韓七文饒郎中再知解州
作者：劉攽
朝代：宋

傳瑞生光廄馬閑，使君冠蓋隔年還。
莫嫌屈産齒加長，少有甘棠身再攀。
白徑嶺前開驛路，哀烏星裏望朝班。
鹽車過往繁如織，驥耳能忘一顧間。
送韓太祝罷官歸許昌覲
作者：劉攽
朝代：宋

吏課三年最，歸裝五日糧。
朋情惜分散，子舍想輝光。
泉潔湖波白，春融柳带黄。
因君老萊戲，遥奉使君觴。
送韓子華奉使安撫江南
作者：劉攽
朝代：宋

漢庭重八使，同日出東都。
仗節年仍少，埋輪氣不孤。
詔書敦直指，懸弩肅前驅。
宣布君恩被，周爰楚澤紆。
秋風捲旌旆，桂楫上江湖。
遊子故鄉在，相思天一隅。
送韓文饒知均州
作者：劉攽
朝代：宋

嶺梅陰下駐旌旟，五月歸更竹使符。
漢上川原連夢澤，鄖人風俗語於菟。
奮髯曹吏知無事，坐嘯雲山得自娛。
建禮會朝兼夜直，羨君覢弩盛前驅。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句·其一
作者：劉攽
朝代：宋

赤驥脫馵羈，軒然視瑶池。
公持漢使節，不減豸冠時。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句·其一〇
作者：劉攽
朝代：宋

驛騎傳梅花，書帖封來禽。
何以慰別愁，遲此瑶華音。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句·其七
作者：劉攽
朝代：宋

露光洗高花，風力曳垂柳。
上客請賦詩，主人起爲壽。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句·其三
作者：劉攽
朝代：宋

吳帆若飛鴻，千里長風生。
組練白玉粒，一月來上京。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句·其九
作者：劉攽
朝代：宋

壯年吳會遊，常有懷遠情。
想見瓜步南，草長鶑亂鳴。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句·其二
作者：劉攽
朝代：宋

三江互東南，波浪浮日光。
峽中起奔濤，積錢僅成塘。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句·其五
作者：劉攽
朝代：宋

忽爲嚴霜誅，慘戚動秋草。
狐狸不足問，豺狼詎橫道。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句·其八
作者：劉攽
朝代：宋

春濃芳菲雜，日夕境氣變。
望望檣上烏，去去令人羨。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句·其六
作者：劉攽
朝代：宋

諸公惜分手，置酒倚名園。
長廊蔽修景，晝無車馬喧。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句·其四
作者：劉攽
朝代：宋

利術析秋毫，心計遊無垠。
亦有甘棠蔭，蔽芾如舊春。
送馮當世移金陵
作者：劉攽
朝代：宋

滿城携酒駐高軒，楚老沾衣共一言。
何幸期年無吏事，方從歉歲識君恩。
潮迎綵鷁來瓜步，山映朱旗轉白門。
早晚使星還北極，溥看霖雨濟乾坤。
送高士敦成都鈐轄
作者：劉攽
朝代：宋

使君出守腰銅虎，東第歸來上濯龍。
四姓禮容均馬鄧，三刀形勝夢巴賨。
軍中樂事隨談笑，徼外威聲待指縱。
壯歲勳名當自致，舅家恩澤不成封。
送高麗使
作者：劉攽
朝代：宋

絕域求通使，皇華益藉才。
男兒萬里志，笑語片帆開。
積鹵生陰火，奔濤起晝雷。
曝鱗成島嶼，吐氣誤樓臺。
城邑東迎日，居人學用杯。
詩書自天性，冠带及家陪。
歲月如勤止，登臨亦壯哉。
威聲逾肅慎，仙事指蓬萊。
鵬向南溟近，槎常八月來。
言瞻析津次，遥見二星回。
送龔鼎臣修撰知兖州
作者：劉攽
朝代：宋

楚國清名世豈知，郡章新得泰山歸。
靜思鵰鶚霜天勢，却看蓬瀛客旆飛。
去國鬢毛休變色，還家傳瑞已生輝。
翠華早晚東巡守，馳道離宮接帝畿。
途次馬上晨起寄章運判
作者：劉攽
朝代：宋

去年候客燕趙魏，今歲述職青兖徐。
無窮道路不相捨，將老光陰仍暗除。
官燭鄰雞常曉色，林花巢燕總春餘。
未知前古才士意，爲底願乘萬乘車。
遊俞氏園亭
作者：劉攽
朝代：宋

花外鞦韆柳下門，東城近處辟疆園。
樓頭明月終歸去，更爲殘陽盡酒尊。
遊凝祥池飲
作者：劉攽
朝代：宋

柳綠蒲新小曲江，洞門岑寂閉仙幢。
波心殿影遥相况，花底禽聲各自雙。
薄俸猶能償酒券，老年無事守書窗。
街頭月色緩歸去，調笑相隨白玉缸。
遊環溪·其一
作者：劉攽
朝代：宋

赤日紅塵幾悔來，垂楊淥水眼先開。
踏花酌酒到佳處，把釣臨流始此回。
遊環溪·其二
作者：劉攽
朝代：宋

漾漾溪流碧照天，荇絲荷葉小如錢。
容易白魚時掛網，插生幽鷺肯回船。
遊章運判園亭·其一
作者：劉攽
朝代：宋

自有林亭不種花，總將春色寄鄰家。
桃紅梅白須尋得，暮去朝來不算賒。
遊章運判園亭·其二
作者：劉攽
朝代：宋

客舍栽花欲爲主，出門騎馬即天涯。
何時置得尋常地，管領春風屬自家。
遊船
作者：劉攽
朝代：宋

太液滄波北下流，依然清淺可勝舟。
浴鳬鳴鶴輝輝日，折葦衰荷澹澹秋。
勝境陳前終不厭，機心去盡了無愁。
宋生善賦登臨興，華髮相從免獨遊。
過丁晉公舊園
作者：劉攽
朝代：宋

寧知陵谷變，遂見曲池平。
喬木祇益老，儲胥空復情。
廢墀盈疊蘚，頹榭迹微行。
桑霍爲厚戒，千秋餘嘆聲。
過周修撰池
作者：劉攽
朝代：宋

絕景淹留欲斷年，曉來冰雪漲池泉。
盡拈書籍無多子，來問東家亦漫然。
過太康縣此路入亳州云是先帝昔東幸時馳道也馬上口占行二十里成三十韵
作者：劉攽
朝代：宋

維昔東巡狩，天王景宅朝。
金椎隠馳道，象載下招摇。
呂應青雲近，關迎紫氣遥。
旄頭前詔羿，陪乘後征僑。
奉引三司肅，中堅萬馬調。
旂常亂辰象，劍佩雜瓊瑶。
多士和相讓，諸侯貴不驕。
海神來積雪，仙馭會祥飆。
象帝初觀妙，猶龍此見譙。
强名大樸著，將隠德音昭。
上善泉仍潔，知常檜後凋。
虛心明左契，聞道首參寥。
絳節賓閒館，璇宮盛綺寮。
洞天留白日，書法祕青霄。
瑄玉嚴禋祀，歌童采夜謠。
衆神如向座，佳氣鬰通宵。
隴麥聞重秀，房芝搴紫苗。
醴泉甘愈疾，舞鳳樂儀韶。
舉翼王喬{血／与}，排雲子晉簫。
頌釐知簡簡，奏賦欲飄飄。
麗澤驚雷雨，鴻恩霈蓼蕭。
百年皆就見，比屋幸寬徭。
牧馬猶如隗，封人預祝堯。
歡聲喧望幸，舊里不崇朝。
萬域車書混，重明祲沴消。
鼎成因脫屣，桑變忽觀潮。
雲霧常疑祀，衣冠祇葬橋。
藏書思柱史，問遠謬祈招。
躍馬遵遺轍，談王就采樵。
生遲千一旦，無所效芻蕘。
過柏林院僧吉長老有古殿吳道子畫維摩居士又有斷碑是寶歷年中記義岑禪師住院事
作者：劉攽
朝代：宋

靈光歲久獨巋然，峴首遺碑亦未遷。
會向三生記前佛，暫從方丈識諸天。
篆香徐刻黄金印，梵宇時開貝葉篇。
門外霜風正摇落，庭前翠柏自安禪。
過王氏弟兄
作者：劉攽
朝代：宋

出城問窮僻，負郭正瀟灑。
主人著書長閉關，嘉樹當門宜繫馬。
下馬上堂還讀書，新詩古琴雙起予。
昏鴉棲雞欲斂翼，興盡將去猶須臾。
徒見城中軒冕客，不如吾人一逢掖。
安得茅茨同里居，子在東阡我南陌。
過薦福寺
作者：劉攽
朝代：宋

下馬喬樹陰，雪霜寒未晞。
重門開相當，廣殿晴日暉。
問僧亦何事，荷鋤殊未歸。
勞生每多役，向此情依依。
過開元寺
作者：劉攽
朝代：宋

晨霜聳喬木，初日明廣庭。
俯巢鳥鵲馴，步徑莓苔青。
即心百慮擾，造境衆獨醒。
安禪到無悶，看畫匝已經。
梵音騰潮波，幡影垂流星。
天花雨貝葉，帝樂飄鳴鈴。
勝緣此邂逅，法界俱清泠。
世喧暫回首，但覺塵冥冥。
過雍熙院興師房
作者：劉攽
朝代：宋

習靜未離解，悟空猶著禪。
齋居性所近，古寺境蕭然。
瓶水寒生凍，爐香暝裊煙。
老僧眉雪白，晏坐已忘年。
過龍眼磯
作者：劉攽
朝代：宋

洪波浮一葉，弱髮引千鈞。
虎豹公橫道，蛟龍喜得人。
强顔猶失色，乘險屢傷神。
回首雙鳬翼，隨波愧此身。
道人申演
作者：劉攽
朝代：宋

先生隠君子，暮齒寄山林。
蒼鶴齊筋力，清泉漱語音。
衣冠猶似俗，心事獨非今。
歸去峨嵋路，千峰何處尋。
遠信
作者：劉攽
朝代：宋

清秋萬里夢，久客一封書。
長日看鴻雁，呼兒問鯉魚。
凉風郢路遠，落葉洞庭初。
無限歸鳬翼，南飛最跂予。
遣悶二首·其一
作者：劉攽
朝代：宋

好飲本來身少事，徒歌非是曲彌高。
若能全療詩書癖，用底聊均筆硯勞。
遣悶二首·其二
作者：劉攽
朝代：宋

草荒三徑尋常綠，樹掩雙扉丈尺高。
燕語不如鶑語靜，蜂飛猶勝蝶飛勞。
遣懷
作者：劉攽
朝代：宋

六年長病每愁予，末疾風淫豈易除。
彳亍何曾暫忘屨，拮据空恨不能書。
苦遭白髮無他術，常得中醫亦自如。
欲向明廷乞骸骨，角巾藜杖整柴車。
避風
作者：劉攽
朝代：宋

南風多疊浪，逆水暫回船。
畫鷁秋相對，沙鷗靜獨眠。
微明見雲樹，孤絕問人煙。
吾道常如此，聽歌枉渚邅。
還家
作者：劉攽
朝代：宋

久客常念歸，還家自深願。
雖非湖海遊，早已時節變。
果臝施於宇，蠨蛸巧相衒。
牆根思哀蛩，危棟辭歸燕。
貧加鄉閭慕，病益兒女戀。
棲遲免路旁，未厭茅屋賤。
衡門過凉雨，秋草盈芳甸。
耕耘儻及時，筋力自此勸。
還家
作者：劉攽
朝代：宋

草徑茅廬不遠城，歸來松竹已秋聲。
鄙人倦客方招隠，弱女非男亦慰情。
薄願自甘隨老圃，短才無用至名卿。
閭里相見成幽熟，他日禽魚尚不驚。
還王平甫秀才詩稿
作者：劉攽
朝代：宋

王子能詩古不如，壯心豪氣未應除。
百年總付人間世，一腹都容天下書。
白雪關山來騕褭，綠萍池沼秀芙蕖。
窮愁已作無聞老，相愧臨濠一問漁。
還郡寄洛中諸賢
作者：劉攽
朝代：宋

雖勤車馬役，而與故人同。
濯熱宜清洛，忘饑爲碧松。
御風思禦寇，縮地憶壺公。
待我成仙術，相過豈有窮。
還館·其一
作者：劉攽
朝代：宋

步向端門足力遲，仰瞻雙闕隔褵褷。
三年江海都如夢，老態今朝始自知。
還館·其二
作者：劉攽
朝代：宋

下馬呼人問直廬，歸牆因讀舊時書。
黄花綠葉庭槐影，噪雀鳴蟬宛自初。
邾園水閣煎茶
作者：劉攽
朝代：宋

溪梅已爛漫，溪水方綠浄。
惜春聊插花，愧花還照影。
淹留待烹茶，初覺晝日永。
郊祀慶成詩
作者：劉攽
朝代：宋

聖瑞歸文子，珍符屬孝孫。
儲精凝景命，端拱輯群臣。
禮樂成中典，人神定一尊。
亮章新物睹，咸秩備司存。
成德兼明察，彌文付討論。
積高參斗極，因吉際乾坤。
候景迎長日，萌芽發舊根。
律風乘廣莫，卦氣起昆侖。
閶闔開黄道，星辰拱紫垣。
奉瑄嚴太一，推策本軒轅。
八廟森重構，諸侯盛駿奔。
薦馨光裸玉，告嘏逮歸弔。
旄纛羅千乘，旂旛徑九門。
龍蛇影摇動，鵝鸛勢飛翻。
士勇歡鳬藻，天晴候晏溫。
幔城橫象魏，玉果會春園。
嚴警連宵鼜，周廬次屬鞬。
望雲舒錦石，揖月上金盆。
廣樂歡來格，升煙續載燔。
頌釐如響答，終事寂無喧。
輦路祥飆轉，端門旭日暾。
天雞還自舞，仙鶴爲孤騫。
河漢驚垂象，雷霆浹厚恩。
畫衣期不犯，肺石更何冤。
長樂尊無貳，椒房慶已蕃。
睿心先廣愛，大策重臨軒。
瑞典兼河洛，歡心極鎮藩。
名山已望幸，天意肯周爰。
願上公車奏，來趨白獸樽。
心知搢紳義，展采詎難言。
郡樓晚坐同陳掾
作者：劉攽
朝代：宋

雲來湖外雨，樓倚樹梢風。
不惜清凉意，持將與子同。
郡樓望雪
作者：劉攽
朝代：宋

繞郭蒼山高復重，東風朔雪曙雲濃。
層樓已出紅塵境，到客寧知群玉峰。
萬樹羽儀翔白鷺，四原鱗甲動真龍。
玉樽清酒留終夕，更看山明霽後松。
郡齋即事
作者：劉攽
朝代：宋

鶴髮霜髯新復新，爲郎補吏兩因循。
爭先不及三千客，顧後猶容五十人。
絕學捐書從佚老，曲肱飲水會忘貧。
江湖極目連天白，照影知無纓上塵。
郢州
作者：劉攽
朝代：宋

但見蒼山插霄漢，石城古木高崔嵬。
城頭層樓又清絕，尚有遺音名白雪。
鄧聖求往爲武昌令刻石元次山漥尊及蘇子瞻謫官黄州遊武昌見前刻後同在翰林因有詩示余余爲次韵和之
作者：劉攽
朝代：宋

側江小屋香酒醅，出林繚徑藂花栽。
溪風暫過響修竹，嶺雪未盡兼寒梅。
往遊武昌值佳境，白雲漫漫縈崔嵬。
孫家舊事頗可見，樊山杳靄臨釣臺。
赤壁樓船不餘燼，屬車豹尾空塵埃。
埋名腐骨彼誰子，正見邱墟黄土堆。
三分割據亦徒話，今人尚爲羞瓶罍。
謝公伏令首佳句，遊衍相與期江隈。
次山孟宰繼有作，漥尊取飲摩蒼苔。
兩公雄才又超拔，明珠照人眸瞼開。
騰龍始知爪牙壯，掣鷹無復毛羽摧。
腰金佩魚見官秩，不似遷客談象雷。
朝廷一入不得出，邱壑何事煩公來。
南人歌聲易慷慨，公詩感激成嘆哀。
鄭侍郎挽詞·其一
作者：劉攽
朝代：宋

置驛無留客，名卿擬上公。
應惟泣遺愛，競欲頌寬中。
賜履靈臺隔，開阡夢澤空。
秋音送歸旐，依約認樵風。
鄭侍郎挽詞·其二
作者：劉攽
朝代：宋

治獄餘陰德，哀矜出片言。
千金無重比，駟馬見高門。
星落林烏暝，愁悲薤露喧。
江風傷遠目，楚些一招魂。
酒舫
作者：劉攽
朝代：宋

美酒留人飲，乘風縱客槎。
秋潭夜深月，春嶼雨餘花。
酬劉宜甫
作者：劉攽
朝代：宋

萬價睢盱倚市平，百工紛糺待宮成。
神仙亦有丹臺籍，壯士當爲猛虎行。
畢娶幸能同尚子，敝衣終不效唐生。
洞天欲到先能說，十二樓前列五城。
酬張伯常朝議
作者：劉攽
朝代：宋

郢人蘭雪有餘風，盡在君家七字中。
白髮塵纓深念我，青郊藜杖不如公。
鄉心正想千年鶴，老計終須一畝宮。
不諱求田并問舍，景山何必晚爲通。
酬晁單州二首·其一
作者：劉攽
朝代：宋

九載一相逢，侵尋頭已童。
喜君真傲吏，老我未成翁。
簡易文書省，悲歡酒盞空。
平生懷舊意，盡見醉醒中。
酬晁單州二首·其二
作者：劉攽
朝代：宋

彈琴君子邑，賢守智逾多。
不作長沙賦，仍傳白雪歌。
解酲應用酒，成佛却須魔。
正買千金骨，何憂驥跋跎。
酬晁美叔
作者：劉攽
朝代：宋

此身敢與世崢嶸，禿髮衰顔太醜生。
長愧使君心匪石，每因佳句贈連城。
病來筋力惟求卧，老去文章不近名。
酒量消除百無一，未嘗酣暢若爲酲。
酬潘及甫同年秘丞
作者：劉攽
朝代：宋

困學那知三代英，定交良愧十年兄。
斷鴻陳迹悲朝露，喬木孤飛念友生。
樽酒相逢開口笑，風波遠別使人驚。
海邊春色青青柳，淚落陽關最後聲。
酬狄奉議
作者：劉攽
朝代：宋

病卧湘濱面嶽山，每聽鳴鶴憶蘇仙。
三苗地闊橫千里，五嶺泉分會一川。
門有雀羅甘棄置，人今舞袖足迴旋。
梁公孫子丹青似，傾蓋歡然秀句傳。
酬王定國
作者：劉攽
朝代：宋

卧讀群言起欲行，壯夫爲不負平生。
上書略數三千牘，掉鞅何煩七十城。
築室曾同老農計，寄詩猶見故人情。
病軀懶厭金門步，長愧彤廷午漏聲。
酬王定國五首·其一
作者：劉攽
朝代：宋

放逐朝恩本自優，衡山猶是古荆州。
百年生計羞蝸角，九品人情看馬頭。
炎瘴還歸君不恙，風波別去我離憂。
柔姬一唱陽關曲，獨任剛腸亦淚流。
酬王定國五首·其三
作者：劉攽
朝代：宋

貴公孫子族關西，失路青冥翅羽垂。
當世朋游皆父行，古人方略足肩隨。
薄材老去歡傾蓋，直氣交新喜盡規。
滿目江山屢回首，白雲流水付心期。
酬王定國五首·其二
作者：劉攽
朝代：宋

豈有多方書五車，爾來留意就丹砂。
誰將飽食倉中鼠，換取紅蓮火裏花。
三顧祇能矜彼善，萬鍾多不悟堪嗟。
蟠桃結實何難俟，况值安期棗似瓜。
酬王定國五首·其五
作者：劉攽
朝代：宋

願賜支離不肖身，幅巾田野任天真。
我行三徑一廛地，君即東阡南陌人。
晏卧自輕車結駟，食薇從使甑生塵。
漳濱卓犖桓公健，盛德由來必有鄰。
酬王定國五首·其四
作者：劉攽
朝代：宋

江岸青楓連白蘋，片帆如箭射千鈞。
風煙何處喧噓市，簫鼓誰家賽水神。
雁鶩陂湖爭就暖，杉松廬舍不知貧。
滯淫何必多離恨，譬似生爲澤國人。
酬王平甫
作者：劉攽
朝代：宋

黯澹流雲索莫風，曉瞻雙闕望蒼龍。
秋還鷹隼非無意，凉入楓槐不變容。
寓直鬢毛悲騎省，讎書編簡待陳農。
黄花黄葉催時節，倩問誰家酒最醲。
酬王濟州
作者：劉攽
朝代：宋

郡印拘人祇看山，簿書無盡且偷閒。
不羞暮景桑榆上，聊寄高情宇宙間。
頗葺池臺增舊觀，旋栽桃李待堪攀。
老公此意君知否，未有菟裘未得還。
酬章朝散·其一
作者：劉攽
朝代：宋

本無材畫備驅馳，豈有文章結主知。
廟鼎陳前羞瓠落，井泉方潔懼瓶羸。
晚交賢傑真難得，辱在泥塗祇自嗤。
澧有芳蘭沅有茝，夢魂無日不相思。
酬章朝散·其二
作者：劉攽
朝代：宋

事無機變即無疑，此意唯當靜者知。
末路風波成失所，歲寒霜雪正同時。
勞生毫髮差千里，醉眼須臾已萬期。
江上鯉魚天上雁，寄書嫌少不嫌遲。
酬章質夫
作者：劉攽
朝代：宋

晚悟頭陀塵不侵，何妨居士著朝簪。
故人自是相忘者，秀句依然莫逆心。
翠柏高松存茂悅，潛鱗羈羽任飛沈。
萬緣起滅空花喻，可向空花擬重尋。
酬臨濮劉推官
作者：劉攽
朝代：宋

治民非己長，那得士心降。
爲問來鳴鳳，何如止吠厖。
壺餐慚鼎食，鉛割謝矛鏦。
辯士更持節，佳兵正上瀧。
薄田桑十畝，小市釀千缸。
自喜庭無訟，寧論智少雙。
陪京開左輔，振鐸服中邦。
禁臠分留印，天枝涖建幢。
孤生老將至，壹意信猶矼。
頼倚絃歌化，餘風勉政龐。
酬范判官喜雨
作者：劉攽
朝代：宋

一旬天再雨，惠澤夜來深。
震發雷霆事，榮華卉木心。
問年如隔併，閱日屢辛壬。
安水江千里，良田畝一金。
劭農非有術，望歲忽爲霖。
雊雉依青隴，跳魚出廢涔。
夢成池上作，喜見洛生吟。
破敵聯飛鏃，高張信雅琴。
緒風開晝色，遲日媚花陰。
更有資清興，連峰映碧潯。
酬送吳潛朝奉
作者：劉攽
朝代：宋

衰翁同歲喜相收，同病同心同白頭。
委吏除官俱逆旅，瘴烟香草等荒州。
六千里外拋機略，二十年來謹校讎。
工拙是非無會處，下陂紅日若爲留。
酬送羅朝奉·其一
作者：劉攽
朝代：宋

二年流竄逐卑棲，歸奉蓬丘顔向低。
病到鈞天都是夢，老如濛汜已平西。
兩轓更忝魚符寵，雙鬢誰憐鶴髮齊。
相愧清詩無以報，回將燕石塞縣黎。
酬送羅朝奉·其二
作者：劉攽
朝代：宋

老去光陰若電驚，此身已復愧扶行。
歸田悔不如元亮，畢娶猶能似尚平。
曩歲薦賢終未效，太音從古竟希聲。
最憐閭里人相語，北部威名動帝城。
酬韓相公
作者：劉攽
朝代：宋

病卧湘山念所親，惟公長記可憐人。
寄書不啻從容語，問舍仍慚消息真。
半死孤松函徵羽，戀軒瘦馬强精神。
祁奚鮑叔寧欺我，三入今看總四鄰。
酬魏朝議
作者：劉攽
朝代：宋

鶑谷相從列俊英，四朝容許濫虛名。
忍將百老言存沒，乍喜三人咏合并。
春入芳菲皆意思，酒隨衰朽即心情。
新詩不怪煩先唱，猶向君前畏後生。
酬黄安期推官見寄
作者：劉攽
朝代：宋

郴江清澈照毫毛，吹笛平陽舍有蒿。
鄉信不嫌無過雁，宦遊正復長兒曹。
青楓雨後如人立，南極秋來出地高。
齊難楚稱何日就，釣竿元自欲連鼇。
酬黄推官
作者：劉攽
朝代：宋

既將魚目換驪珠，富潤囊箱足賈餘。
顧我能知天下馬，呼兒藏作篋中書。
老羞流輩爲千諾，狂守初心付兩如。
相助飛鳴竟何力，祇宜空手講玄虛。
酬黄朝議·其一
作者：劉攽
朝代：宋

自無籌略預材難，非有文華聚筆端。
涉歷羊腸迷坦坦，穿聯魚目愧珊珊。
嶽猿聽久堪頭白，林實嘗來厭齒酸。
葵藿傾心由物性，日邊依約見長安。
酬黄朝議·其二
作者：劉攽
朝代：宋

蘧公四十九年非，萬事當須向老知。
材者不如愚者樂，前人多作後人資。
羨君黄髮初傾蓋，矜我迷津數贈詩。
聽話朱陵仙府事，慨然清嘯一伸眉。
酴醿軒雨中
作者：劉攽
朝代：宋

積雪猶殘雨復新，正朝日晦只逡巡。
浮雲未省見白日，細草何事知青春。
杖藜苦恨泥污客，解衣生憎寒著人。
遷鶑來燕勢未可，天意靳靳留芳辰。
酴醿軒雨中二首·其一
作者：劉攽
朝代：宋

小雨疏陰響，高風綠幕斜。
冷吹能却暑，細滴不妨花。
輕濕苔痕滑，連陰草色加。
路長車馬少，暫喜息飛沙。
酴醿軒雨中二首·其二
作者：劉攽
朝代：宋

病身常自力，杖屨及比鄰。
繼日傷霖雨，深居若避人。
陰苔無數綠，秋草一番新。
入夜添凉冷，書燈頓可親。
酷熱
作者：劉攽
朝代：宋

堅冰念陽和，廣莫思柔風。
天事有馴致，星火俄復中。
飛烏炎千里，羲叔頓六龍。
焚林墮翱翔，沸鼎愁噞喁。
路傍在家田，傴僂頭白翁。
惡木不得息，百畝爲己功。
如何富貴人，方借明光宮。
重傷胡二
作者：劉攽
朝代：宋

逝水竟不復，死生嗟可憐。
所思今已矣，歸使一悽然。
尚想飛鳬{罒与}，終辜憶戴船。
神交如有驗，會付廣陵絃。
重到謝氏園亭寄裴博士俊叔王主簿宗傑時裴往淮南王出京師
作者：劉攽
朝代：宋

徘徊遠林下，幽草爲誰芳。
前日同游客，今朝俱異鄉。
東風雖淡蕩，陳迹似淒凉。
何用江千里，春心故易傷。
重寄蘇子瞻
作者：劉攽
朝代：宋

空胸迷舊學，華髮悵頹齡。
江海容孤翼，雲霄寄客星。
未堪循吏傳，默守太玄經。
正恐聲聞酒，令人醉不醒。
重次新字韵寄子瞻公擇
作者：劉攽
朝代：宋

古來蘇李有三人，今復齊名事亦新。
秀出文華喧右蜀，指揮能政接東秦。
定交笑我將迎拙，垂老於君意氣親。
似向荆山逢玨玉，如從渥水就駢驎。